EL Επίσημη Εφημερίδα της Ευρωπαϊκής Ένωσης L 330/56

Κανονισμός αριθ. 44 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις σχετικά με την έγκριση συστημάτων συγκράτησης παιδιών για μηχανοκίνητα οχήματα («συστήματα συγκράτησης παιδιών»).

1. ΠΕΔΙΟ ΕΦΑΡΜΟΓΗΣ

1.1. Ο παρών Κανονισμός εφαρμόζεται σε συστήματα συγκράτησης παιδιών που είναι κατάλληλα για εγκατάσταση σε μηχανοκίνητα οχήματα τριών ή περισσότερων τροχών και που δεν προορίζονται για χρήση με αναδιπλούμενα καθίσματα ή με καθίσματα που έχουν μέτωπο προς τα πλάγια.

2. ΟΡΙΣΜΟΙ

Για τους σκοπούς του παρόντος Κανονισμού:

ως «σύστημα συγκράτησης παιδιών» («σύστημα συγκράτησης») νοείται μια διάταξη στοιχείων που ενδέχεται να αποτελείται από συνδυασμό ιμάντων ή εύκαμπτων στοιχείων με πόρπη ασφαλίσεως, διάταξη προσαρμογής, συνδέσεις και, σε ορισμένες περιπτώσεις, συμπληρωματική διάταξη όπως φορητή κούνια (πορτ-μπεμπέ), βρεφική κούνια, συμπληρωματικό κάθισμα ή/και προστατευτικό από τις κρούσεις δυνάμενο να αγκυρωθεί στο εσωτερικό ενός οχήματος με κινητήρα. Είναι σχεδιασμένο κατά τρόπο ώστε να μειώνει τον κίνδυνο τραυματισμού του ατόμου που το χρησιμοποιεί σε περίπτωση συγκρούσεως ή απότομης επιβραδύνσεως του οχήματος, περιορίζοντας τις δυνατότητες κινήσεως του σώματος αυτού.

Τα συστήματα συγκράτησης παιδιών εμπίπτουν σε πέντε «ομάδες μάζας»:

2.1.1.1. ομάδα 0 για παιδιά μάζας κάτω των 10 kg

2.1.1.2. ομάδα 0+ για παιδιά μάζας κάτω των 13 kg·

2.1.1.3. ομάδα I για παιδιά μάζας από 9 kg έως 18 kg·

2.1.1.4. ομάδα IΙ για παιδιά μάζας από 15 kg έως 25 kg·

2.1.1.5. ομάδα IΙΙ για παιδιά μάζας από 22 kg έως 36 kg·

Τα συστήματα συγκράτησης για παιδιά εμπίπτουν σε τέσσερις «κατηγορίες»:

2.1.2.1. μια «καθολική» κατηγορία για χρήση ως ορίζεται στα στοιχεία 6.1.1. και 6.1.3.1. στις περισσότερες θέσεις καθισμάτων οχημάτων, και ιδιαιτέρως σε εκείνες που έχουν αξιολογηθεί σύμφωνα με το Παράρτημα 13 – Προσάρτημα 2 του Ενοποιημένου Ψηφίσματος περί Κατασκευής Οχημάτων (R.E.3) ως συμβατές με αυτήν την κατηγορία συστημάτων συγκράτησης για παιδιά·

2.1.2.2. μια «περιορισμένη» κατηγορία για χρήση ως ορίζεται στα στοιχεία 6.1.1. και 6.1.3.1. σε καθορισμένες θέσεις καθισμάτων για ιδιαίτερους τύπους οχημάτων σύμφωνα με τον κατασκευαστή του συστήματος συγκράτησης για παιδιά ή του οχήματος·

2.1.2.3. μια «οιονεί καθολική» κατηγορία για χρήση ως ορίζεται στα στοιχεία 6.1.1. και 6.1.3.2·

μια κατηγορία «ειδικού οχήματος» για χρήση:

2.1.2.4.1. σε ειδικούς τύπους οχημάτων σύμφωνα με τα στοιχεία 6.1.2. και 6.1.3.3.· ή

2.1.2.4.2. ως ενσωματωμένο σύστημα συγκράτησης για παιδιά.

Τα συστήματα συγκράτησης για παιδιά μπορούν να είναι δύο κλάσεων:

συστήματα συγκράτησης ολοκληρωμένης κλάσης όταν περιλαμβάνουν συνδυασμό ιμάντων ή εύκαμπτων στοιχείων με πόρπη ασφαλίσεως, διάταξη προσαρμογής, συνδέσεις και, σε ορισμένες περιπτώσεις, συμπληρωματικό κάθισμα ή/και προστατευτικό από τις κρούσεις, τα οποία να αγκυρώνονται με δικό τους ενσωματωμένο ιμάντα ή ιμάντες·

συστήματα συγκράτησης μη ολοκληρωμένης κλάσης όταν περιλαμβάνουν διάταξη μερικής συγκράτησης, η οποία, όταν χρησιμοποιείται σε συνδυασμό με μια ζώνη ασφαλείας ενήλικα που προσδένει το σώμα του παιδιού ή συγκρατεί τη διάταξη όπου έχει τοποθετηθεί το παιδί, αποτελούν πλήρες σύστημα συγκράτησης για παιδιά·

2.1.3.1. ο όρος «συστήματα μερικής συγκράτησης» σημαίνει μια διάταξη όπως μαξιλάρι υποστήριξης, η οποία, όταν χρησιμοποιείται σε συνδυασμό με μια ζώνη ασφαλείας ενήλικα που προσδένει το σώμα του παιδιού ή συγκρατεί τη διάταξη όπου έχει τοποθετηθεί το παιδί, αποτελούν πλήρες σύστημα συγκράτησης για παιδιά·

2.1.3.2. ως «μαξιλάρι υποστήριξης» νοείται ένα σταθερό μαξιλάρι που μπορεί να χρησιμοποιηθεί με ζώνη ασφαλείας ενήλικα·

2.1.3.3. ως «ιμάντας οδηγός» νοείται ένας ιμάντας που συγκρατεί τον αορτήρα της ζώνης ασφαλείας ενήλικα σε θέση κατάλληλη για τα παιδιά και όπου η πραγματική θέση στην οποία ο αορτήρας αλλάζει κατεύθυνση δύναται να προσαρμοστεί μέσω διάταξης που δύναται να μετακινηθεί προς τα επάνω ή προς τα κάτω κατά μήκος του ιμάντα ώστε να εντοπισθεί ο ώμος του ατόμου που τον χρησιμοποιεί και στη συνέχεια να ασφαλιστεί στην εν λόγω θέση. Ο ιμάντας οδηγός δεν έχει σχεδιαστεί ώστε να μεταφέρει σημαντικό τμήμα της δυναμικής φόρτισης.

2.2. ως «κάθισμα ασφαλείας για παιδιά» νοείται ένα σύστημα συγκράτησης για παιδιά που ενσωματώνει κάθισμα όπου κρατείται το παιδί·

2.3. ως «ζώνη» νοείται ένα σύστημα συγκράτησης για παιδιά αποτελούμενο από ένα σύνολο ιμάντων με πόρπη κλεισίματος, μηχανισμούς ρυθμίσεως και εξαρτήματα στερεώσεως·

ως «κάθισμα» νοείται μια δομή που αποτελεί αναπόσπαστο τμήμα του συστήματος συγκράτησης για παιδιά και αποσκοπεί να παρέχει μία θέση καθημένου για ένα παιδί·

2.4.1. ως «φορητή κούνια (πορτ-μπεμπέ)» νοείται ένα σύστημα συγκράτησης για παιδιά που αποσκοπεί να παρέχει θέση και να συγκρατεί το παιδί σε ύπτια ή πρηνή θέση ενώ η σπονδυλική στήλη του παιδιού είναι κάθετη στο διάμεσο επίμηκες επίπεδο του οχήματος. Έχει σχεδιαστεί ώστε να κατανέμει τις δυνάμεις συγκράτησης επάνω από την κεφαλή και το σώμα του παιδιού εξαιρώντας τα άκρα του σε περίπτωση σύγκρουσης·

2.4.2. ως «σύστημα συγκράτησης φορητής κούνιας (πορτ-μπεμπέ)» νοείται μια διάταξη που χρησιμοποιείται για τη συγκράτηση του πορτ-μπεμπέ στη δομή του οχήματος·

2.4.3. ως «βρεφική κούνια» νοείται ένα σύστημα συγκράτησης που αποσκοπεί στην παροχή θέσης σε παιδί με μέτωπο προς τα πίσω σε οιονεί οριζόντια θέση. Έχει σχεδιαστεί ώστε να κατανέμει τις δυνάμεις συγκράτησης επάνω από την κεφαλή και το σώμα του παιδιού εξαιρώντας τα άκρα του σε περίπτωση μετωπικής σύγκρουσης·

2.5. ως «υποστήριγμα καθίσματος» νοείται το τμήμα εκείνο ενός συστήματος συγκράτησης για παιδιά από το οποίο δύναται να ανασηκωθεί το κάθισμα.

2.6. ως «υποστήριγμα παιδιού» νοείται το τμήμα εκείνο ενός συστήματος συγκράτησης για παιδιά από το οποίο δύναται να ανασηκωθεί το παιδί εντός του συστήματος συγκράτησης για παιδιά·

2.7. ως «προστατευτικό από τις κρούσεις» νοείται η διάταξη που ασφαλίζεται εμπρός από το παιδί και είναι σχεδιασμένη ώστε να κατανέμει τις δυνάμεις συγκράτησης στο μεγαλύτερο μέρος του ύψους του σώματος του παιδιού σε περίπτωση μετωπικής σύγκρουσης·

ως «ιμάντας» νοείται ένα εύκαμπτο στοιχείο που έχει σχεδιαστεί για τη μετάδοση δυνάμεων·

2.8.1. ως «ιμάντας υπογαστρίου» νοείται ένας ιμάντας ο οποίος, ως πλήρης ζώνη ή ως στοιχείο ζώνης, διασχίζει το εμπρόσθιο τμήμα της περιοχής του υπογαστρίου του παιδιού και τη συγκρατεί·

2.8.2. ως «σύστημα συγκράτησης ώμου» νοείται το τμήμα εκείνο της ζώνης που συγκρατεί το επάνω μέρος του κορμού του παιδιού·

2.8.3. ως «ιμάντας ανάμεσα στα πόδια του παιδιού» νοείται ένας ιμάντας (ή διαιρούμενοι ιμάντες, στην περίπτωση που αποτελείται από δύο ή περισσότερα στοιχεία πλέξης) που είναι προσαρτημένος στο σύστημα συγκράτησης για παιδιά και στον ιμάντα υπογαστρίου και είναι τοποθετημένος κατά τρόπο ώστε να περνά ανάμεσα από τους μηρούς του παιδιού· έχει σχεδιασθεί ώστε να αποφεύγεται η ολίσθηση του παιδιού κάτω από τη ζώνη υπογαστρίου σε κανονική χρήση και η μετακίνηση της ζώνης υπογαστρίου προς τα πάνω και η απομάκρυνσή της από την περιοχή του υπογαστρίου σε περίπτωση κρούσης·

2.8.4. ως «ιμάντας συγκράτησης για παιδιά» νοείται ένας ιμάντας που αποτελεί συστατικό μέρος της ζώνης και συγκρατεί μόνον το σώμα του παιδιού·

2.8.5. ως «ιμάντας σύνδεσης συστήματος συγκράτησης για παιδιά» νοείται ένας ιμάντας που συνδέει το σύστημα συγκράτησης για παιδιά με τη δομή του οχήματος και ενδέχεται να αποτελεί τμήμα της διάταξης συγκράτησης των καθισμάτων του οχήματος·

2.8.6. ως «ζώνη τύπου σαγής» νοείται ένα σύνολο που περιέχει μια ζώνη κάτω του υπογαστρίου και αορτήρες και ιμάντα ανάμεσα στα πόδια αν έχει εγκατασταθεί·

2.8.7. ως «ζώνη σε σχήμα Υ» νοείται μια ζώνη όπου ο συνδυασμός ιμάντων δημιουργείται από τον ιμάντα που οδηγείται ανάμεσα στα πόδια του παιδιού και από έναν ιμάντα για κάθε ώμο·

ως «πόρπη κλεισίματος» νοείται ένας μηχανισμός ταχείας αποσυσφίγξεως που επιτρέπει στο παιδί να συγκρατηθεί από το σύστημα συγκράτησης ή στο σύστημα συγκράτησης να συγκρατηθεί από τη δομή του οχήματος και που ανοίγει γρήγορα. Η πόρπη δύναται να περιέχει το μηχανισμό ρυθμίσεως·

2.9.1. ως «ενσφηνωμένο κομβίο αποσυσφίγξεως πόρπης» νοείται ένα κομβίο αποσυσφίγξεως πόρπης τέτοιο ώστε να μην είναι δυνατή η αποσύσφιγξη της πόρπης με τη χρήση σφαίρας διαμέτρου 40 mm·

2.9.2. ως «μη ενσφηνωμένο κομβίο αποσυσφίγξεως πόρπης» νοείται ένα κομβίο αποσυσφίγξεως πόρπης τέτοιο ώστε να πρέπει να είναι δυνατή η αποσύσφιγξη της πόρπης με τη χρήση σφαίρας διαμέτρου 40 mm·

ως «μηχανισμός ρυθμίσεως» νοείται ένας μηχανισμός που επιτρέπει την προσαρμογή του συστήματος συγκράτησης ή των συνδέσεων στη σωματική διάπλαση του χρησιμοποιούντος ατόμου, στη διάταξη του οχήματος ή και στα δύο. Ο μηχανισμός ρυθμίσεως δύναται να αποτελεί τμήμα της πόρπης ή οποιουδήποτε άλλου στοιχείου της ζώνης ασφαλείας·

2.10.1. ως «διάταξη ταχείας προσαρμογής» νοείται μια διάταξη προσαρμογής της οποίας ο χειρισμός είναι δυνατόν να πραγματοποιηθεί με το ένα χέρι με μια ήπια κίνηση·

2.10.2. ως «προσαρμογέας απευθείας στερεωμένος στο σύστημα συγκράτησης για παιδιά» νοείται ένας προσαρμογέας για την ολοκληρωμένη ζώνη τύπου σαγής, σε αντίθεση με την απευθείας υποστήριξη από το πλέγμα για την προσαρμογή του οποίου έχει σχεδιαστεί·

2.11. ως «εξαρτήματα στερεώσεως» νοούνται τα τμήματα του συστήματος συγκράτησης για παιδιά που επιτρέπουν στο σύστημα συγκράτησης για παιδιά να στερεώνεται σταθερά στη δομή του οχήματος απευθείας ή μέσω του καθίσματος του οχήματος·

2.12. ως «απορροφητής ενέργειας» νοείται ένας μηχανισμός προοριζόμενος να διαχέει την ενέργεια ανεξαρτήτως του ιμάντα ή από κοινού με αυτόν και αποτελών τμήμα ενός συστήματος συγκράτησης για παιδιά·

ως «συσπειρωτήρας» νοείται ένας μηχανισμός υποδοχής τμήματος ή ολοκλήρου του ιμάντα ενός συστήματος συγκράτησης για παιδιά. Ο όρος καλύπτει τους εξής μηχανισμούς:

2.13.1. «συσπειρωτήρας αυτομάτου ασφαλίσεως»: ένας συσπειρωτήρας που επιτρέπει την εκτύλιξη του επιθυμητού μήκους ιμάντα και που προσαρμόζει αυτόματα τον ιμάντα στον χρησιμοποιούντα, όταν η ζώνη είναι κλειστή με την πόρπη. Η εκτύλιξη ενός συμπληρωματικού μήκους ιμάντα δεν δύναται να γίνει χωρίς ηθελημένη επέμβαση του χρησιμοποιούντος·

«συσπειρωτήρας κατεπειγούσης ασφαλίσεως»: ένας συσπειρωτήρας ο οποίος με κανονικές συνθήκες οδηγήσεως δεν περιορίζει την ελευθερία κινήσεων του χρησιμοποιούντος. Ο συσπειρωτήρας περιέχει μηχανισμούς ρυθμίσεως μήκους που προσαρμόζουν αυτόματα τον ιμάντα στη σωματική διάπλαση του χρησιμοποιούντος και ένα μηχανισμό ασφαλίσεως που ενεργοποιείται σε περίπτωση ανάγκης από:

2.13.2.1. επιβράδυνση του οχήματος ή εκτύλιξη του ιμάντα του συσπειρωτήρα ή κάθε άλλο αυτόματο τρόπο (μοναδική ευαισθησία)· ή

2.13.2.2. ένα συνδυασμό οποιωνδήποτε από αυτούς τους παράγοντες (πολλαπλή ευαισθησία).

ως «αγκυρώσεις» νοούνται τα τμήματα της δομής του οχήματος ή του καθίσματος στα οποία στερεούνται οι συνδέσεις του συστήματος συγκράτησης για παιδιά·

2.14.1. ως «επιπρόσθετη αγκύρωση» νοείται το τμήμα της δομής του οχήματος ή του καθίσματος του οχήματος ή οποιουδήποτε άλλου τμήματος του οχήματος στο οποίο προορίζεται να στερεωθεί ένα σύστημα συγκράτησης για παιδιά και το οποίο είναι επιπρόσθετο των αγκυρώσεων που προβλέπονται από τον Κανονισμό αριθ. 14·

2.15. ο όρος «με μέτωπο προς τα εμπρός» σημαίνει την κατεύθυνση προς την κανονική κατεύθυνση του οχήματος·

2.16. ο όρος «με μέτωπο προς τα πίσω» σημαίνει την αντίθετη κατεύθυνση προς την κανονική κατεύθυνση του οχήματος·

2.17. ο όρος «επικλινής θέση» σημαίνει μια ειδική θέση του καθίσματος που επιτρέπει την κλίση του παιδιού·

2.18. ο όρος «οριζόντια/ύπτια/πρηνής θέση» σημαίνει μια θέση στην οποία τουλάχιστον η κεφαλή και το σώμα του παιδιού, εξαιρουμένων των άκρων, βρίσκονται σε οριζόντια επιφάνεια όταν αυτό βρίσκεται στο σύστημα συγκράτησης·

ο όρος «τύπος συστήματος συγκράτησης για παιδιά» σημαίνει τα συστήματα συγκράτησης για παιδιά που δεν διαφέρουν ουσιαστικά ως προς:

2.19.1. την κατηγορία και την(τις) ομάδα(ες) μάζας για τις οποίες και για τη θέση και τον προσανατολισμό (ως ορίζεται στα στοιχεία 2.15. και 2.16.) στις οποίες προορίζονται να χρησιμοποιούνται·

2.19.2. τη γεωμετρία του συστήματος συγκράτησης για παιδιά·

2.19.3. τις διαστάσεις, τη μάζα, το υλικό και το χρώμα:

του καθίσματος·

της επενδυτικής πλήρωσης και

του προστατευτικού από τις κρούσεις·

2.19.4. το υλικό, την πλέξη, τις διαστάσεις και το χρώμα των ιμάντων·

2.19.5. τα άκαμπτα στοιχεία (πόρπη, συνδέσεις κλπ.).

ως «κάθισμα οχήματος» νοείται μια δομή αποτελούσα ή όχι ενσωματωμένο τμήμα της δομής του οχήματος, περιλαμβανομένης της επενδύσεώς της, που παρέχει μία θέση «καθημένου» για έναν ενήλικα· Σχετικώς:

2.20.1. ως «ομάδα καθισμάτων» νοείται είτε ένα κάθισμα του τύπου πάγκου είτε κεχωρισμένα καθίσματα αλλά τοποθετημένα το ένα παραπλεύρως του άλλου (δηλαδή στερεωμένα κατά τέτοιο τρόπο ώστε οι εμπρόσθιες αγκυρώσεις του ενός των καθισμάτων να είναι ευθυγραμμισμένες με τις εμπρόσθιες ή οπίσθιες αγκυρώσεις ενός άλλου καθίσματος ή να ευρίσκονται μεταξύ των αγκυρώσεων αυτού) και που παρέχουν μία ή περισσότερες θέσεις «καθημένου» για ενήλικες·

2.20.2. «κάθισμα τύπου πάγκου» νοείται μια πλήρης δομή με την επένδυσή της, που παρέχει τουλάχιστον δύο θέσεις «καθημένου» για ενήλικες επιβάτες·

2.20.3. ο όρος «εμπρόσθια καθίσματα οχήματος» σημαίνει την ομάδα καθισμάτων που βρίσκονται στο εμπρόσθιο τμήμα του χώρου επιβατών, ήτοι δεν υφίσταται άλλο κάθισμα έμπροσθέν τους·

2.20.4. τα «οπίσθια καθίσματα οχήματος» είναι σταθερά καθίσματα με μέτωπο προς τα εμπρός που βρίσκονται πίσω από άλλη ομάδα καθισμάτων οχήματος·

ως «σύστημα ρυθμίσεως» νοείται ο πλήρης μηχανισμός που επιτρέπει τη ρύθμιση του καθίσματος ή των τμημάτων του για μία καθημένη στάση του ενήλικα επιβάτη προσαρμοσμένη στη μορφολογία του· αυτός ο μηχανισμός ρυθμίσεως δύναται ιδίως να επιτρέπει:

2.21.1. μια κατά μήκος μετατόπιση· ή/και

2.21.2. μια καθ’ ύψος μετατόπιση· ή/και

2.21.3. μια γωνιακή μετατόπιση·

2.22. ως «αγκύρωση του καθίσματος» νοείται το σύστημα στερεώσεως του συνόλου του καθίσματος των ενηλίκων στη δομή του οχήματος, περιλαμβανομένων των τμημάτων που εξαρτώνται από τη δομή του οχήματος·

ως «τύπος καθίσματος» νοείται μια κατηγορία καθισμάτων που δεν παρουσιάζουν μεταξύ τους διαφορές επί βασικών σημείων, ως τα:

2.23.1. δομή, σχήμα, διαστάσεις και υλικό των καθισμάτων·

2.23.2. τύπος και διαστάσεις των συστημάτων ρυθμίσεως και ασφαλίσεως· και

2.23.3. τύπος και διαστάσεις των αγκυρώσεων της ζώνης ασφαλείας ενήλικα επί του καθίσματος, της αγκυρώσεως του καθίσματος και των τμημάτων που εξαρτώνται από τη δομή του οχήματος·

2.24. ως «σύστημα μετατοπίσεως» νοείται ένας μηχανισμός που επιτρέπει μια γωνιακή ή κατά μήκος μετατόπιση, χωρίς ενδιάμεση σταθερή θέση του καθίσματος ενήλικα ή ενός από τα τμήματά του, για να διευκολύνει την είσοδο και την έξοδο των επιβατών, καθώς και την φόρτωση και εκφόρτωση αντικειμένων·

2.25. ως «σύστημα ασφαλίσεως» νοείται ένας μηχανισμός που εξασφαλίζει τη συγκράτηση σε όλες τις θέσεις χρησιμοποιήσεως του καθίσματος ενήλικα και των τμημάτων του·

ως «μηχανισμός ασφαλίσεως» νοείται ένας μηχανισμός που ασφαλίζει και δεν επιτρέπει την μετακίνηση ενός τμήματος του πλέγματος ζώνης ασφαλείας ενήλικα σε σχέση με κάποιο άλλο τμήμα του πλέγματος της ίδιας ζώνης. Ο όρος καλύπτει τις εξής κλάσεις:

2.26.1. «μηχανισμός κλάσης Α»: ένας μηχανισμός που δεν επιτρέπει στο παιδί να τραβήξει το πλέγμα από τον συσπειρωτήρα έως το τμήμα της ζώνης για το υπογάστριο, όταν η ζώνη ασφαλείας ενήλικα χρησιμοποιείται για την απευθείας συγκράτηση του παιδιού. Όταν παρέχεται με συστήματα συγκράτησης της ομάδας Ι, ο μηχανισμός επιτρέπει τη συμμόρφωση με το στοιχείο 6.2.9.

2.26.2. «μηχανισμός κλάσης Β»: ένας μηχανισμός που επιτρέπει τη διατήρηση εφηρμοσμένης τάνυσης στο τμήμα ζώνης ασφαλείας ενήλικα για το υπογάστριο όταν η ζώνη ασφαλείας ενήλικα χρησιμοποιείται για τη συγκράτηση του συστήματος συγκράτησης για παιδιά. Ο μηχανισμός αποσκοπεί στο να αποφεύγεται η ολίσθηση του πλέγματος από τον συσπειρωτήρα μέσω του μηχανισμού, που θα είχε ως συνέπεια την χαλάρωση της τάνυσης και τη λήψη μη βέλτιστης θέσης από το σύστημα συγκράτησης.

2.27. ως «σύστημα συγκράτησης ειδικών αναγκών» νοείται ένα σύστημα συγκράτησης για παιδιά που έχει σχεδιαστεί για παιδιά που έχουν ειδικές ανάγκες συνεπεία σωματικής ή νοητικής αναπηρίας· αυτός ο μηχανισμός μπορεί ιδίως να επιτρέπει επιπλέον διατάξεις συγκράτησης για οποιοδήποτε τμήμα του παιδιού, αλλά πρέπει να περιέχει τουλάχιστον ένα κύριο μέσο συγκράτησης που να πληροί τις προδιαγραφές του παρόντος Κανονισμού.

3. ΑΙΤΗΣΗ ΓΙΑ ΕΓΚΡΙΣΗ

3.1. Η αίτηση για έγκριση ενός τύπου συστήματος συγκράτησης για παιδιά υποβάλλεται από τον κάτοχο εμπορικού σήματος ή από τον δεόντως εξουσιοδοτημένο αντιπρόσωπό του.

Η αίτηση για έγκριση σχετικά με κάθε τύπο συστήματος συγκράτησης για παιδιά θα συνοδεύεται από:

3.2.1. μια τεχνική περιγραφή του συστήματος συγκράτησης για παιδιά που δεικνύει τους ιμάντες και τα άλλα χρησιμοποιούμενα υλικά, συνοδευόμενα από σχέδια των τμημάτων του συστήματος συγκράτησης για παιδιά και, στην περίπτωση συσπειρωτήρων, τις οδηγίες για την εγκατάστασή τους και τους αισθητήρες τους, δήλωση τοξικότητας (στοιχείο 6.1.5.) και ευφλεκτότητας (στοιχείο 6.1.6.). Τα σχέδια πρέπει να δεικνύουν την θέση που προορίζεται για τον αριθμό έγκρισης και το(τα) επιπλέον σύμβολο(α) σε σχέση με τον κύκλο του σήματος έγκρισης. Η περιγραφή θα αναφέρει το χρώμα του μοντέλου που έχει υποβληθεί προς έγκριση·

3.2.2. τέσσερα δείγματα του συστήματος συγκράτησης για παιδιά·

3.2.3. μήκος 10 μέτρων για κάθε κατηγορία ιμάντων που χρησιμοποιούνται στο σύστημα συγκράτησης για παιδιά· και

3.2.4. θα παρέχονται επιπλέον δείγματα κατόπιν αίτησης της τεχνικής υπηρεσίας που είναι αρμόδια για τη διεξαγωγή της δοκιμής·

3.2.5. οδηγίες και λεπτομέρειες σχετικά με τη συσκευασία σύμφωνα με το στοιχείο 14 κατωτέρω·

3.2.6. στην περίπτωση πορτ-μπεμπέ, αν είναι δυνατή η χρήση της συγκράτησης του πορτ-μπεμπέ σε συνδυασμό με έναν αριθμό τύπων πορτ-μπεμπέ, ο κατασκευαστής του συστήματος συγκράτησης θα παρέχει κατάλογο των τελευταίων.

3.3. Στις περιπτώσεις όπου χρησιμοποιείται ζώνη ασφαλείας ενήλικα για τη στερέωση του συστήματος συγκράτησης για παιδιά, η εφαρμογή πρέπει να προβλέπει την κατηγορία της ζώνης ασφαλείας ενήλικα που θα χρησιμοποιηθεί, επί παραδείγματι στατικές ζώνες κάτω του υπογαστρίου.

3.4. Η αρμόδια αρχή θα επιβεβαιώσει την ύπαρξη των ικανοποιητικών διευθετήσεων για τη διασφάλιση αποτελεσματικού ελέγχου συμμόρφωσης της παραγωγής προκειμένου να χορηγηθεί έγκριση τύπου.

4. ΕΓΓΡΑΦΕΣ

4.1. Τα δείγματα ενός συστήματος συγκρατήσεως για παιδιά που υποβάλλονται για έγκριση σύμφωνα με τις διατάξεις των σημείων 3.2.2. και 3.2.3. φέρουν τις ακόλουθες εγγραφές, ευανάγνωστες και ανεξίτηλες: επωνυμία, αρχικά ή σήμα του κατασκευαστή.

4.2. Ένα από τα τμήματα του συστήματος συγκράτησης για παιδιά που είναι κατασκευασμένο από πλαστικό (όπως το κέλυφος, το προστατευτικό από κρούσεις, το μαξιλάρι υποστήριξης κλπ.), εκτός της(των) ζώνης(ών) ή της(των) ζώνης(ών) τύπου σαγής, θα φέρουν ευανάγνωστη και ανεξίτηλη εγγραφή με το έτος κατασκευής.

4.3. Αν το σύστημα συγκράτησης προορίζεται για χρήση σε συνδυασμό με ζώνη ασφαλείας ενήλικα, σχέδιο μονίμως τοποθετημένο στο σύστημα συγκράτησης θα δεικνύει ευανάγνωστα τη σωστή δρομολόγηση του πλέγματος. Αν το σύστημα συγκράτησης στερεούται από τη ζώνη ασφαλείας ενήλικα, οι δρομολογήσεις του πλέγματος θα σημαίνονται ευανάγνωστο στο προϊόν μέσω χρωματικής κωδικοποίησης. Το χρώμα για τη δρομολόγηση της ζώνης ασφαλείας θα είναι κόκκινο όταν το σύστημα είναι εγκατεστημένο με μέτωπο προς τα εμπρός και μπλε όταν το σύστημα είναι εγκατεστημένο με μέτωπο προς τα πίσω. Τα ίδια χρώματα θα χρησιμοποιούνται επίσης στις επισημάνσεις του συστήματος που δεικνύουν τους τρόπους χρήσης.

Οι χωριστές δρομολογήσεις των τμημάτων της ζώνης ασφαλείας του υπογαστρίου και των ώμων θα διαχωρίζονται στο προϊόν με τη χρήση χρωματικής κωδικοποίησης ή/και λεκτικού.

Η εγγραφή που περιγράφεται στο παρόν στοιχείο θα είναι ορατή με το σύστημα συγκράτησης εντός του οχήματος. Για συστήματα συγκράτησης της ομάδας 0, η εν λόγω εγγραφή θα είναι επίσης ορατή με το παιδί εντός του συστήματος συγκράτησης.

4.4. Τα συστήματα συγκράτησης για παιδιά με μέτωπο προς τα πίσω θα έχουν μονίμως προσαρτημένη επισήμανση ορατή στην θέση εγκατάστασης, η οποία θα περιλαμβάνει την εξής προειδοποίηση: «ΑΚΡΩΣ ΕΠΙΚΙΝΔΥΝΟ – Να μην χρησιμοποιείται σε καθίσματα επιβατών εξοπλισμένα με αερόσακους», η εν λόγω επισήμανση θα παρέχεται στη γλώσσα της χώρας όπου πωλείται το σύστημα.

4.5. Επιπλέον, τα συστήματα συγκράτησης για παιδιά με μέτωπο προς τα πίσω θα διαθέτουν στην άμεση περιοχή όπου συγκρατείται η κεφαλή του παιδιού εντός του συστήματος συγκράτησης για παιδιά, καθώς και στην ορατή επιφάνεια του συστήματος αυτού, μονίμως προσαρτημένη την εξής επισήμανση (το κείμενο της ενημέρωσης που παρέχεται αποτελεί ελάχιστη απαίτηση).

Αυτή η επισήμανση θα παρέχεται στη(στις) γλώσσα(ες) της χώρας όπου πωλείται το σύστημα.

Ελάχιστες διαστάσεις επισήμανσης: 60 × 120 mm

4.6. Στην περίπτωση συστημάτων συγκράτησης για παιδιά που δύναται να χρησιμοποιηθούν τόσο με μέτωπο προς τα εμπρός όσο και με μέτωπο προς τα πίσω, συμπεριλάβετε το εξής κείμενο:

«σημαντικο – μην χρησιμοποιειται με μετωπο προς τα εμπρος εως οτου το βαρος του παιδιου υπερβαινει τα… (Βλέπε οδηγίες)»

4.7. Στην περίπτωση συστημάτων συγκράτησης για παιδιά με εναλλακτικές δρομολογήσεις ζωνών, τα εναλλακτικά σημεία επαφής που φέρουν το φορτίο μεταξύ του συστήματος συγκράτησης για παιδιά και της ζώνης ασφαλείας ενήλικα πρέπει να φέρουν μόνιμη σήμανση. Αυτή η σήμανση θα δεικνύει ότι πρόκειται για εναλλακτική δρομολόγηση ζώνης και θα είναι σύμφωνη με τις ανωτέρω απαιτήσεις κωδικοποίησης για καθίσματα με μέτωπο προς τα εμπρός και προς τα πίσω.

4.8. Αν το σύστημα συγκράτησης για παιδιά παρέχει εναλλακτικά σημεία επαφής φέροντα το φορτίο, η εγγραφή που απαιτείται στο στοιχείο 4.3. θα περιλαμβάνει ένδειξη ότι η εναλλακτική δρομολόγηση της ζώνης περιγράφεται στις οδηγίες.

5. ΕΓΚΡΙΣΗ

5.1. Κάθε δείγμα που υποβάλλεται σύμφωνα με τα ανωτέρω στοιχεία 3.2.2. και 3.2.3., θα πληροί τις προδιαγραφές των στοιχείων 6. έως 8. του παρόντος Κανονισμού από κάθε άποψη πριν να είναι δυνατή η χορήγηση έγκρισης.

5.2. Σε κάθε εγκεκριμένο τύπο που εγκρίνεται θα ανατίθεται αριθμός έγκρισης. Τα πρώτα δύο ψηφία του (προς το παρόν το 03 αντιστοιχεί στη σειρά 03 των τροπολογιών που ετέθησαν σε ισχύ την 12η Σεπτεμβρίου 1995) θα υποδηλώνουν τη σειρά των τροπολογιών που εισάγουν τις πλέον πρόσφατες σημαντικές τεχνικές τροπολογίες του Κανονισμού κατά τη στιγμή της έκδοσης της έγκρισης. Το ίδιο συμβαλλόμενο μέρος δεν θα αναθέτει τον ίδιο αριθμό σε άλλο τύπο συστήματος συγκράτησης για παιδιά που καλύπτεται από αυτόν τον Κανονισμό.

5.3. Η κοινοποίηση της έγκρισης ή επέκτασης ή της άρνησης έγκρισης συστήματος συγκράτησης για παιδιά σύμφωνα με αυτόν τον Κανονισμό θα γίνεται στα συμβαλλόμενα στη συμφωνία μέρη που εφαρμόζουν αυτόν τον Κανονισμό μέσω εντύπου που θα σύμφωνο με το υπόδειγμα στο Παράρτημα 1 του παρόντος Κανονισμού.

Επιπλέον των σημάτων που περιγράφονται στην παράγραφο 4 ανωτέρω, τα εξής στοιχεία θα τοποθετούνται σε κατάλληλο σημείο σε κάθε σύστημα συγκράτησης για παιδιά που είναι σύμφωνο με τύπο που έχει εγκριθεί δυνάμει του παρόντος Κανονισμού:

διεθνές σήμα έγκρισης αποτελούμενο από:

5.4.1.1. έναν κύκλο γύρω από το γράμμα «E» ακολουθούμενο από τον διακριτικό αριθμό της χώρας που χορήγησε την έγκριση (1)·

5.4.1.2. αριθμό έγκρισης·

τα ακόλουθα πρόσθετα σύμβολα:

5.4.2.1. τη(τις) λέξη(εις) «καθολικό», «περιορισμένο», «οιονεί περιορισμένο» ή «ανάλογο με το όχημα» βάσει της κατηγορίας του συστήματος συγκράτησης·

5.4.2.2. το εύρος μάζας για το οποίο έχει σχεδιαστεί, ήτοι 0-10 kg; 0-13 kg; 9-18 kg; 15-25 kg; 22-36 kg; 0-18 kg; 9-25 kg; 15-36 kg; 0-25 kg; 9-36 kg; 0-36 kg·

5.4.2.3. το σύμβολο «Υ», στην περίπτωση μηχανισμού που περιέχει ιμάντα ανάμεσα στα πόδια, σύμφωνα με τις απαιτήσεις του συμπληρώματος 3 της σειράς 02 των τροπολογιών του Κανονισμού·

5.4.2.4. το σύμβολο «S» στην περίπτωση «Συστήματος συγκράτησης ειδικών αναγκών».

5.5. Στο Παράρτημα 2 του παρόντος Κανονισμού παρέχεται ένα παράδειγμα της διάταξης του σήματος έγκρισης.

5.6. Οι πληροφορίες που αναφέρονται στο στοιχείο 5.4. ανωτέρω θα είναι ευανάγνωστα και ανεξίτηλα, και θα προσαρτώνται μέσω επισήμανσης ή απευθείας σήμανσης. The label or marking shall be resistant to wear.

5.7. Οι επισημάνσεις που αναφέρονται στο στοιχείο 5.6. ανωτέρω δύναται να εκδίδονται από την αρχή που έχει χορηγήσει την έγκριση ή από τον κατασκευαστή κατόπιν εξουσιοδότησης της εν λόγω αρχής.

6. ΓΕΝΙΚΕΣ ΠΡΟΔΙΑΓΡΑΦΕΣ

6.1. Τοποθέτηση και ασφάλιση στο όχημα

6.1.1. Η χρήση συστημάτων συγκράτησης για παιδιά στην «καθολική», «οιονεί καθολική» και την «περιορισμένη» κατηγορία επιτρέπεται στις θέσεις των εμπρόσθιων και οπισθίων καθισμάτων, εφόσον τα συστήματα συγκράτησης έχουν στερεωθεί σύμφωνα με τις οδηγίες του κατασκευαστή.

6.1.2. Η χρήση συστημάτων συγκράτησης παιδιών στην κατηγορία «ειδικού οχήματος» επιτρέπεται σε όλες τις θέσεις καθισμάτων, καθώς και στον χώρο αποσκευών, εφόσον τα συστήματα συγκράτησης έχουν στερεωθεί σύμφωνα με τις οδηγίες του κατασκευαστή. Στην περίπτωση συστημάτων συγκράτησης με μέτωπο προς τα πίσω, ο σχεδιασμός πρέπει να εξασφαλίζει την παροχή υποστήριξης της κεφαλής του παιδιού όταν το σύστημα συγκράτησης είναι έτοιμο προς χρήση. Αυτό θα προσδιορίζεται ως μια γραμμή κάθετη προς ερεισίνωτο του καθίσματος μέσω της γραμμής οφθαλμού, ενώ το σημείο τομής θα βρίσκεται σε απόσταση τουλάχιστον 40 mm κάτωθεν της αρχής της ακτίνας του συγκεκριμένου στηρίγματος κεφαλής.

Τα συστήματα συγκράτησης για παιδιά θα στερεώνονται, ανάλογα με την κατηγορία στην οποία ανήκουν, επί της δομής του οχήματος ή του καθίσματος:

6.1.3.1. για τις κατηγορίες «καθολική» και «περιορισμένη», μόνον μέσω ζώνης ασφαλείας ενήλικα (με ή χωρίς συσπειρωτήρα) που πληροί τις προδιαγραφές του Κανονισμού αριθ. 16 (ή ισοδύναμη) που είναι στερεωμένη σε αγκυρώσεις που πληρούν τις προδιαγραφές του Κανονισμού αριθ. 14 (ή ισοδύναμες).

6.1.3.2. για την «οιονεί καθολική» κατηγορία: μέσω των κάτω αγκυρώσεων που προβλέπονται από τον Κανονισμό αριθ. 14 και επιπρόσθετων αγκυρώσεων που συμμορφώνονται με τη σύσταση του παραρτήματος 11 του παρόντος Κανονισμού·

6.1.3.3. για την κατηγορία «ειδικού οχήματος»: μέσω των αγκυρώσεων που έχουν σχεδιαστεί από τον κατασκευαστή του οχήματος ή τον κατασκευαστή του συστήματος συγκράτησης για παιδιά.

6.1.3.4. Στην περίπτωση ιμάντων ή ιμάντα σύνδεσης συστήματος συγκράτησης για παιδιά που κάνουν χρήση αγκυρώσεων ζώνης όπου βρίσκεται(ονται) ήδη στερεωμένη(ες) ζώνη(ες) ενήλικα, η τεχνική υπηρεσία θα ελέγξει τα εξής:

η πραγματική θέση αγκύρωσης ενήλικα πρέπει να έχει εγκριθεί δυνάμει του Κανονισμού αριθ. 14 ή ισοδύναμου·

αν η αποτελεσματική λειτουργία αμφοτέρων των μηχανισμών δεν πρέπει να παρεμποδίζεται από τον άλλον·

οι πόρπες του συστήματος ενήλικα και του επιπρόσθετου συστήματος δεν πρέπει να είναι εναλλάξιμες.

Στην περίπτωση συστημάτων συγκράτησης για παιδιά που χρησιμοποιούν ράβδους ή επιπρόσθετους μηχανισμούς προσαρτημένους στις αγκυρώσεις που έχουν εγκριθεί δυνάμει του Κανονισμού αριθ. 14, που μετακινούν την αποτελεσματική θέση αγκύρωσης εκτός του πεδίου του Κανονισμού αριθ. 14, θα εφαρμόζονται τα εξής σημεία:

τα εν λόγω συστήματα θα εγκρίνονται μόνον ως οιονεί καθολικά συστήματα ή συστήματα ειδικών οχημάτων·

η τεχνική υπηρεσία θα εφαρμόζει τις προδιαγραφές του παραρτήματος 11 του παρόντος Κανονισμού στις ράβδους και τις στερεώσεις·

η ράβδος θα περιλαμβάνεται στη δυναμική δοκιμή, ενώ η φόρτιση θα εφαρμόζεται στη μεσαία θέση και στη ράβδο, και στη μεγαλύτερη έκτασή της, εάν είναι ρυθμιζόμενη·

δεν θα επηρεάζεται η αποτελεσματική θέση και λειτουργία οποιωνδήποτε αγκυρώσεων ενηλίκων δια των οποίων στερεώνεται η ράβδος.

6.1.4. Ένα μαξιλάρι υποστήριξης πρέπει να συγκρατείται είτε μέσω ζώνης ασφαλείας ενήλικα, χρησιμοποιώντας την δοκιμή ως προδιαγράφεται στο στοιχείο 8.1.4., ή με τη χρήση χωριστών μέσων.

6.1.5. Ο κατασκευαστής συστημάτων συγκράτησης για παιδιά πρέπει να δηλώνει εγγράφως ότι η τοξικότητα των υλικών που χρησιμοποιούνται στην κατασκευή των συστημάτων συγκράτησης και τα οποία είναι προσπελάσιμα στο συγκρατούμενο παιδί είναι σύμφωνη με τα σχετικά τμήματα του προτύπου της Ευρωπαϊκής Επιτροπής Τυποποίησης σχετικά με την ασφάλεια των παιχνιδιών, Μέρος 3 (Ιούνιος 1982). Δύναται να διεξαχθούν δοκιμές επιβεβαίωσης της εγκυρότητας της δήλωσης κατά την κρίση της αρμόδιας για τις δοκιμές αρχής. Το παρόν στοιχείο δεν εφαρμόζεται στα συστήματα συγκράτησης των ομάδων ΙΙ και III.

6.1.6. Ο κατασκευαστής των συστημάτων συγκράτησης για παιδιά πρέπει να δηλώσει εγγράφως ότι η ευφλεκτότητα των χρησιμοποιούμενων για την κατασκευή των συστημάτων συγκράτησης υλικών είναι σύμφωνη με τα σχετικά στοιχειά του Ενοποιημένου Ψηφίσματος της ΟΕΗΕΕ περί Κατασκευής Οχημάτων (R.E.3) (έγγραφο TRANS/WP.29/78/Αναθ.1, στοιχείο 1.42). Δύναται να διεξαχθούν δοκιμές επιβεβαίωσης της εγκυρότητας της δήλωσης κατά την κρίση της αρμόδιας για τις δοκιμές αρχής.

6.1.7. Στην περίπτωση συστημάτων συγκράτησης για παιδιά με μέτωπο προς τα πίσω που στηρίζονται από το ταμπλό του οχήματος, για τον σκοπό έγκρισης δυνάμει του παρόντος Κανονισμού, θεωρείται ότι το ταμπλό διαθέτει επαρκή ακαμπτότητα.

6.1.8. Στην περίπτωση συστημάτων συγκράτησης για παιδιά της «καθολικής» κατηγορίας, το κύριο φέρον το φορτίο σημείο επαφής μεταξύ του συστήματος συγκράτησης και τη ζώνη ασφαλείας ενήλικα δεν θα απέχει απόσταση μεγαλύτερη των 150 από τον άξονα Cr μετρώμενη ενώ το σύστημα συγκράτησης για παιδιά βρίσκεται στον πάγκο δυναμικής δοκιμής. Αυτό θα ισχύει σε όλες τις διατάξεις ρύθμισης. Επιτρέπονται επιπρόσθετες εναλλακτικές δρομολογήσεις ζωνών. Στην περίπτωση όπου υφίσταται εναλλακτική δρομολόγηση ζώνης, ο κατασκευαστής πρέπει να κάνει ιδιαίτερη αναφορά στην εναλλακτική δρομολόγηση στις οδηγίες χρήσης, ως απαιτείται από το στοιχείο 14. Κατά τη διεξαγωγή δοκιμών με τη χρήση αυτής(ών) της(ων) εναλλακτικής(ών) δρομολόγησης(δρομολογήσεων) ζώνης, το σύστημα συγκράτησης θα πληροί τις προδιαγραφές του Κανονισμού εκτός εκείνων του παρόντος στοιχείου.

6.1.9. Το μέγιστο μήκος της ζώνης ενήλικα που δύναται να χρησιμοποιηθεί για την ασφάλιση συστήματος συγκράτησης για παιδιά «καθολικής» κατηγορίας στον πάγκο δυναμικής δοκιμής καθορίζεται στο παράρτημα 13 του παρόντος Κανονισμού.

Προκειμένου για τον έλεγχο συμμόρφωσης με τη συγκεκριμένη προδιαγραφή, το σύστημα συγκράτησης για παιδιά θα στερεώνεται στον πάγκο δοκιμών με τη χρήση της κατάλληλης πρότυπης ζώνης καθίσματος που περιγράφεται στο παράρτημα 13. Δεν θα εγκαθίσταται το ανδρείκελο, εκτός αν ο σχεδιασμός του συστήματος συγκράτησης είναι τέτοιος ώστε η εγκατάσταση ανδρεικέλου αυξάνει το χρησιμοποιούμενο μήκος της ζώνης. Έχοντας το σύστημα συγκράτησης για παιδιά στη θέση εγκατάστασης δεν υφίσταται τάνυση της ζώνης ενήλικα εκτός εκείνης που ασκείται από τον πρότυπο συσπειρωτήρα, αν υπάρχει. Στις περιπτώσεις όπου χρησιμοποιείται η ζώνη του συσπειρωτήρα, η συγκεκριμένη προϋπόθεση θα ικανοποιείται όταν το μήκος της ζώνης που δεν έχει εκτυλιχθεί είναι τουλάχιστον 150 mm.

6.1.10. Τα συστήματα συγκράτησης για παιδιά των ομάδων 0 και 0+ δεν θα χρησιμοποιούνται με μέτωπο προς τα εμπρός.

6.2. Διάταξη

Η διάταξη του συστήματος συγκράτησης θα είναι τέτοια ώστε:

6.2.1.1. το σύστημα συγκράτησης να παρέχει την απαιτούμενη προστασία σε οποιαδήποτε από τις δυνατές θέσεις του· όσον αφορά τα «συστήματα συγκράτησης ειδικών αναγκών», το κύριο μέσο συγκράτησης θα παρέχει την απαιτούμενη προστασία σε οποιαδήποτε από τις δυνατές θέσεις του χωρίς τη χρήση επιπρόσθετων μηχανισμών συγκράτησης που ενδεχομένως να υπάρχουν·

6.2.1.2. να είναι εύκολη και ταχεία η τοποθέτηση και απομάκρυνση του παιδιού· σε περίπτωση συστήματος συγκράτησης για παιδιά στα οποία το παιδί συγκρατείται μέσω ζώνης τύπου σαγής ή ζώνης σχήματος Υ χωρίς συσπειρωτήρα, ο ιμάντας κάθε ώμου και αυτός του υπογαστρίου θα μπορεί να κινούνται σε μεταξύ τους σχέση κατά τη διάρκεια της διαδικασίας που περιγράφεται στο στοιχείο 7.2.1.4.

Σε αυτές τις περιπτώσεις, η συναρμογή της ζώνης του συστήματος συγκράτησης για παιδιά ενδέχεται να έχει σχεδιαστεί με δύο ή περισσότερα μέρη σύνδεσης. Για τα «συστήματα συγκράτησης ειδικών αναγκών», αναγνωρίζεται ότι οι επιπλέον μηχανισμοί συγκράτησης θα περιορίζουν την ταχύτητα τοποθέτησης και απομάκρυνσης του παιδιού. Ωστόσο, οι επιπλέον μηχανισμοί θα είναι σχεδιασμένοι ούτως ώστε η αποσύσφιγξή τους να είναι όσο το δυνατόν ταχύτερη.

6.2.1.3. Εάν είναι δυνατή η αλλαγή της κλίσης του συστήματος συγκράτησης, αυτή η αλλαγή κλίσης δεν θα απαιτεί την χειροκίνητη εκ νέου ρύθμιση των ιμάντων. Εκούσια χειροκίνητη ενέργεια απαιτείται για την αλλαγή της κλίσης του συστήματος συγκράτησης.

6.2.1.4. Τα συστήματα συγκράτησης των ομάδων 0, 0+ και I θα διατηρούν τα παιδιά σε τέτοια θέση ώστε να τους παρέχεται η απαιτούμενη προστασία ακόμη και στις περιπτώσεις που το παιδί κοιμάται.

6.2.1.5. Προκειμένου να αποφεύγεται η βύθιση είτε λόγω προσκρούσεως ή ανησυχίας του παιδιού, θα απαιτείται ιμάντας ανάμεσα στα πόδια του παιδιού σε όλα τα συστήματα συγκράτησης της ομάδας I με μέτωπο προς τα εμπρός που περιλαμβάνουν ολοκληρωμένο σύστημα ζώνης τύπου σαγής. Όταν είναι προσαρτημένος ο ιμάντας μεταξύ των ποδιών του παιδιού και στο μεγαλύτερο του μήκος, αν είναι ρυθμιζόμενος, δεν θα είναι δυνατή η ρύθμιση του ιμάντα του υπογαστρίου ώστε να βρίσκεται επάνω από την περιοχή του υπογαστρίου τόσο στο ανδρείκελο 9 kg όσο και σε εκείνο των 15 kg.

6.2.2. Όσον αφορά τις ομάδες I, II και III, όλα τα συστήματα συγκράτησης που χρησιμοποιούν ζώνες υπογαστρίου πρέπει οπωσδήποτε να οδηγούν τον ιμάντα υπογαστρίου, προκειμένου να εξασφαλίζεται ότι οι φορτίσεις που μεταδίδει ο ιμάντας υπογαστρίου μεταδίδονται δια μέσω του υπογαστρίου.

6.2.3. Όλοι οι ιμάντες του συστήματος συγκράτησης θα είναι τοποθετημένοι κατά τρόπο ώστε να μην είναι δυνατή η πρόκληση δυσφορίας στον χρησιμοποιούντα σε κανονική χρήση ή να μην λαμβάνουν επικίνδυνες διατάξεις. Η απόσταση μεταξύ των ιμάντων των ώμων στην περιοχή γύρω από τον λαιμό πρέπει να έχουν πλάτος τουλάχιστον ίσο με το πλάτος του λαιμού του κατάλληλου ανδρεικέλου.

Η συναρμογή δεν υποβάλλει τα αδύναμα μέρη του σώματος του παιδιού (κοιλία, περιοχή μεταξύ των ποδιών κλπ.) σε υπερβολική καταπόνηση. Ο σχεδιασμός θα είναι τέτοιος ούτως ώστε οι φορτίσεις συμπίεσης να μην ασκούνται στη στεφάνη της κεφαλής του παιδιού σε περίπτωση προσκρούσεως.

6.2.4.1. Οι ζώνες σχήματος Y μπορούν να χρησιμοποιούνται μόνον με συστήματα συγκράτησης για παιδιά με μέτωπο προς τα πίσω.

Το σύστημα συγκράτησης για παιδιά θα είναι σχεδιασμένο και θα εγκαθίσταται κατά τρόπο ώστε:

6.2.5.1. να ελαχιστοποιεί τον κίνδυνο τραυματισμού του παιδιού ή των άλλων επιβατών του οχήματος από αιχμηρές ακμές ή προεξοχές (επί παραδείγματι ως ορίζονται στον Κανονισμό αριθ. 21)·

6.2.5.2. να μην εκθέτει αιχμηρές ακμές ή προεξοχές που ενδέχεται να προκαλέσουν φθορά στα καλύμματα των καθισμάτων του οχήματος ή στον ρουχισμό των επιβατών·

6.2.5.3. να μην ασκεί στα αδύναμα σημεία του σώματος του παιδιού (κοιλία, περιοχή μεταξύ των ποδιών κλπ.) σε συμπληρωματικές δυνάμεις αδράνειας που δημιουργεί·

6.2.5.4. να εξασφαλίζει ότι τα άκαμπτα μέρη του δεν εκθέτουν, στα σημεία όπου έρχονται σε επαφή με τους ιμάντες, αιχμηρές ακμές ικανές να φθείρουν τους ιμάντες.

6.2.6. Οποιοδήποτε μέρος που είναι αφαιρετό προκειμένου να επιτρέπει τη στερέωση και απόσπαση των εξαρτημάτων θα είναι σχεδιασμένο κατά τρόπο ώστε να αποτρέπεται όσο το δυνατόν περισσότερο ο οποιοσδήποτε κίνδυνος μη ορθής συναρμογής και χρήσης. Τα «συστήματα συγκράτησης ειδικών αναγκών» μπορούν να διαθέτουν επιπρόσθετους μηχανισμούς συγκράτησης· αυτοί θα είναι σχεδιασμένοι ώστε να αποφεύγεται οποιοσδήποτε κίνδυνος μη ορθής συναρμογής και ώστε τα μέσα αποσύσφιγξης και ο τρόπος λειτουργίας να είναι άμεσα εμφανής στον διασώστη σε περίπτωση έκτακτης ανάγκης.

6.2.7. Στις περιπτώσεις όπου τα συστήματα συγκράτησης για παιδιά που προορίζονται χωριστά για την ομάδα I, την ομάδα II και συνδυαστικά για τις ομάδες I και II διαθέτουν ερεισίνωτο, το εσωτερικό ύψος του τελευταίου, προσδιοριζόμενο σύμφωνα με το διάγραμμα του παραρτήματος 12, θα είναι τουλάχιστον 500 mm.

6.2.8. Επιτρέπεται η χρήση μόνον συσπειρωτήρων αυτόματης ασφαλίσεως ή συσπειρωτήρων κατεπείγουσας ασφαλίσεως.

6.2.9. Σχετικά με συστήματα που προορίζονται για χρήση στην ομάδα I, δεν πρέπει να είναι δυνατόν για το παιδί, έπειτα από την τοποθέτησή του σύστημα συγκράτησης, να χαλαρώσει με ευκολία το μέρος του συστήματος που συγκρατεί το υπογάστριο· οποιοσδήποτε μηχανισμός που αποσκοπεί σε αυτό πρέπει να είναι μονίμως προσαρτημένος στο σύστημα συγκράτησης για παιδιά.

6.2.10. Ένα σύστημα συγκράτησης για παιδιά μπορεί να είναι σχεδιασμένο για χρήση σε περισσότερες της μίας ομάδες μάζας ή/και από περισσότερα του ενός παιδιά, εφόσον πληροί τις προδιαγραφές για κάθε μια από τις σχετικές ομάδες. Ένα σύστημα συγκράτησης για παιδιά στην «καθολική» κατηγορία πρέπει να πληροί τις προδιαγραφές αυτής της κατηγορίας για όλες τις ομάδες μάζας για τις οποίες έχει εγκριθεί.

6.2.11. Συστήματα συγκράτησης για παιδιά με συσπειρωτήρα

Στην περίπτωση ενός συστήματος συγκράτησης για παιδιά με ενσωματωμένο συσπειρωτήρα, αυτός πρέπει να πληροί τις προδιαγραφές του στοιχείου 7.2.3. κατωτέρω.

6.2.12. Στην περίπτωση μαξιλαριών υποστήριξης, πρέπει να εξετάζεται η ευκολία με την οποία οι ιμάντες και η γλωττίδα της ζώνης ενήλικα διέρχονται δια μέσω των σημείων στερέωσης. Αυτό ισχύει ιδιαιτέρως για μαξιλάρια υποστήριξης που είναι σχεδιασμένα για εμπρόσθια καθίσματα αυτοκινήτων που ενδέχεται να διαθέτουν μακρά ημιάκαμπτα στελέχη. Η σταθερή πόρπη δεν πρέπει να επιτρέπεται να περνά δια μέσω των σημείων στερέωσης των καθισμάτων υποστήριξης ή να επιτρέπει οριζόντια θέση της ζώνης πλήρως διαφορετική από εκείνη της άμαξας δοκιμής.

6.2.13. Εάν το σύστημα συγκράτησης για παιδιά είναι σχεδιασμένο για περισσότερα του ενός παιδιά, κάθε σύστημα συγκράτησης θα είναι πλήρως ανεξάρτητο όσον αφορά τη μεταφορά φορτίου και τις ρυθμίσεις.

6.2.14. Τα συστήματα συγκράτησης για παιδιά που ενσωματώνουν φουσκωτά στοιχεία θα είναι σχεδιασμένα κατά τρόπο ώστε οι συνθήκες χρήσης (πίεση, θερμοκρασία, υγρασία) να μην επηρεάζουν την ικανότητά τους να πληρούν τις προδιαγραφές του παρόντος Κανονισμού.

7. ΙΔΙΑΙΤΕΡΕΣ ΠΡΟΔΙΑΓΡΑΦΕΣ

7.1. Ισχύουσες στο συναρμολογημένο σύστημα συγκράτησης διατάξεις

7.1.1. Αντοχή στη διάβρωση

7.1.1.1. Ένα πλήρες σύστημα συγκράτησης για παιδιά, ή τα τμήματά του που δύναται να διαβρωθούν, θα υπόκεινται στη δοκιμή διάβρωσης που περιγράφεται στο στοιχείο 8.1.1. κατωτέρω.

7.1.1.2. Έπειτα από τη δοκιμή διάβρωσης στην οποία υπεβλήθησαν σύμφωνα με τα στοιχεία 8.1.1.1. και 8.1.1.2., δεν πρέπει να εμφανίζεται αφ' ενός ουδεμία αλλοίωση ικανή να βλάψει την καλή λειτουργία του συστήματος συγκράτησης για παιδιά και αφ' ετέρου ουδεμία σημαντική διάβρωση όταν τα εξαρτήματα εξετάζονται δια γυμνού οφθαλμού από έναν εξειδικευμένο παρατηρητή.

7.1.2. Απορρόφηση ενέργειας

7.1.2.1. Για όλους τους μηχανισμούς με ερεισίνωτο θα υπάρχουν εσωτερικές επιφάνειες, οριζόμενες στο παράρτημα 18 του παρόντος κανονισμού, αποτελούμενες από υλικό με μέγιστη επιτάχυνση μικρότερη των 60 g μετρούμενης σύμφωνα με το παράρτημα 17 του παρόντος Κανονισμού. Η συγκεκριμένη προδιαγραφή ισχύει επίσης για τις περιοχές των προστατευτικών από τις κρούσεις που βρίσκονται στην περιοχή προσκρούσεως της κεφαλής.

7.1.3. Ανατροπή

7.1.3.1. Το σύστημα συγκράτησης για παιδιά θα υποβάλλεται στις δοκιμές του στοιχείου 8.1.2.· το ανδρείκελο δεν θα πέφτει εκτός του συστήματος και, όταν το κάθισμα δοκιμής βρίσκεται σε θέση ανατροπής, η κεφαλή του ανδρεικέλου δεν θα μετακινείται σε απόσταση μεγαλύτερη των 300 mm από την αρχική του θέση προς κάθετη κατεύθυνση σε σχέση με το κάθισμα δοκιμής.

7.1.4. Δυναμική δοκιμή

7.1.4.1. Γενικά

Το σύστημα συγκράτησης για παιδιά θα υποβάλλεται σε δυναμική δοκιμή σύμφωνα με το στοιχείο 8.1.3. κατωτέρω.

7.1.4.1.1. Τα συστήματα συγκράτησης για παιδιά που εμπίπτουν στις κατηγορίες «καθολική», «περιορισμένη» και «οιονεί καθολική» θα υποβάλλονται σε δοκιμή στην άμαξα δοκιμής με τη χρήση του καθίσματος δοκιμής του στοιχείου 6, και σύμφωνα με το στοιχείο 8.1.3.1.

Τα συστήματα συγκράτησης για παιδιά της κατηγορίας «ειδικού οχήματος» θα υποβάλλονται σε δοκιμή με κάθε τύπο οχήματος για το οποίο προορίζονται. Η αρμόδια για τη διεξαγωγή της δοκιμής τεχνική υπηρεσία δύναται να μειώσει τον αριθμό των προς δοκιμή τύπων οχήματος αν δεν παρουσιάζουν σημαντικές διαφορές ως προς τις αναφερόμενες στο στοιχείο 7.1.4.1.2.3. πτυχές. Το σύστημα συγκράτησης για παιδιά δύναται να δοκιμαστεί με έναν από τους ακόλουθους τρόπους:

7.1.4.1.2.1. σε πλήρες όχημα σύμφωνα με το στοιχείο 8.1.3.3.·

7.1.4.1.2.2. σε κέλυφος αμαξώματος στην άμαξα δοκιμής σύμφωνα με το στοιχείο 8.1.3.2.· ή

7.1.4.1.2.3. σε επαρκή αριθμό τμημάτων του κελύφους του αμαξώματος ώστε να είναι αντιπροσωπευτικά της δομής του οχήματος και των επιφανειών προσκρούσεως. Αν το σύστημα συγκράτησης για παιδιά προορίζεται για χρήση στα οπίσθια καθίσματα, τότε αυτά θα περιλαμβάνουν το ερεισίνωτο των εμπρόσθιων καθισμάτων, το οπίσθιο κάθισμα, την έδρα του δαπέδου, τους στύλους B και C, καθώς και την οροφή. Αν το σύστημα συγκράτησης για παιδιά προορίζεται για χρήση στο εμπρόσθιο κάθισμα, τα τμήματα θα περιλαμβάνουν το ταμπλό, τους στύλους A, το αλεξήνεμο, οποιουσδήποτε μοχλούς ή κομβία ελέγχου ή κονσόλα, το εμπρόσθιο κάθισμα, την έδρα του δαπέδου και την οροφή. Επιπλέον, αν το σύστημα συγκράτησης για παιδιά προορίζεται για χρήση σε συνδυασμό με ζώνη ασφαλείας ενήλικα, τα τμήματα θα περιλαμβάνουν την(τις) κατάλληλη(ες) ζώνη(ες) ασφαλείας ενήλικα. Η αρμόδια για τη διεξαγωγή της δοκιμής τεχνική υπηρεσία ενδέχεται να επιτρέψει την εξαίρεση τμημάτων αν κριθούν πλεονάζοντα. Η δοκιμή θα διεξαχθεί σύμφωνα με το στοιχείο 8.1.3.2.

7.1.4.1.3. Η δυναμική δοκιμή θα διεξάγεται σε συστήματα συγκράτησης για παιδιά που δεν έχουν υποβληθεί προηγουμένως σε άσκηση φόρτισης.

7.1.4.1.4. Κατά τη διάρκεια των δυναμικών δοκιμών, δεν θα υπάρχει θραύση κανενός τμήματος του συστήματος συγκράτησης για παιδιά που ουσιαστικά βοηθά στη διατήρηση του παιδιού στη θέση του, και δεν επέρχεται αποσύσφιγξη των πορπών, του συστήματος ασφάλισης ή του συστήματος μετατόπισης.

7.1.4.1.5. Στην περίπτωση «μη ολοκληρωμένου τύπου», η χρησιμοποιούμενη ζώνη θα είναι η ζώνη πρότυπου τύπου με τους βραχίονες αγκύρωσης που περιγράφεται στο παράρτημα 13 του παρόντος Κανονισμού. Το προηγούμενο στοιχείο δεν ισχύει για εγκρίσεις «ειδικού οχήματος» όπου θα χρησιμοποιείται η ζώνη του οχήματος.

7.1.4.1.6. Στην περίπτωση εγκατάστασης συστήματος συγκράτησης για παιδιά «ειδικού οχήματος» στην περιοχή των οπίσθιων με μέτωπο προς τα εμπρός καθισμάτων ενηλίκων (π.χ. στον χώρο των αποσκευών), θα διεξαχθεί μια δοκιμή με το(τα) μεγαλύτερο(α) ανδρείκελο(α) σύμφωνα με το στοιχείο 8.1.3.3.3. Οι λοιπές δοκιμές, περιλαμβανομένης της δοκιμής συμμόρφωσης της παραγωγής, μπορούν να διεξαχθούν σύμφωνα με το στοιχείο 8.1.3.2., αν το επιθυμεί ο κατασκευαστής.

7.1.4.1.7. Στην περίπτωση «συστήματος συγκράτησης ειδικών αναγκών», θα διεξαχθούν εις διπλούν όλες οι δυναμικές δοκιμές που καθορίζονται από αυτόν τον κανονισμό για κάθε ομάδα μάζας: την πρώτη φορά χρησιμοποιώντας τα κύρια μέσα συγκράτησης, και τη δεύτερη φορά με χρήση όλων των μηχανισμών συγκράτησης. Σε αυτές τις δοκιμές, ιδιαίτερη προσοχή πρέπει να δίνεται στις προδιαγραφές των στοιχείων 6.2.3. και 6.2.4.

7.1.4.1.8. Κατά τη διάρκεια των δυναμικών δοκιμών, η πρότυπη ζώνη ασφαλείας που χρησιμοποιείται για την εγκατάσταση του συστήματος συγκράτησης για παιδιά δεν θα αποσυμπλέκεται από οποιονδήποτε οδηγό ή μηχανισμό ασφαλίσεως που χρησιμοποιείται για την υπό διεξαγωγή δοκιμή.

7.1.4.2. Επιτάχυνση θώρακα (2)

7.1.4.2.1. Η προκύπτουσα επιτάχυνση θώρακα δεν θα υπερβαίνει τα 55 g, εκτός κατά τη διάρκεια περιόδων τα αθροίσματα των οποίων δεν υπερβαίνουν τα 3 ms.

7.1.4.2.2. Το κάθετο στοιχείο της επιτάχυνσης από την κοιλία προς την κεφαλή δεν θα υπερβαίνει τα 30 g, εκτός κατά τη διάρκεια περιόδων τα αθροίσματα των οποίων δεν υπερβαίνουν τα 3 ms.

7.1.4.3. Κοιλιακή διείσδυση (3)

7.1.4.3.1. Κατά τη διάρκεια της επαλήθευσης που περιγράφεται στο στοιχείο 5.3, του προσαρτήματος 1 του παραρτήματος 8, δεν θα υπάρχουν εμφανή σημεία διείσδυσης στο πήλινο ομοίωμα της κοιλίας που έχουν προκληθεί από οποιοδήποτε τμήμα του συστήματος συγκράτησης.

7.1.4.4. Μετατόπιση του ανδρεικέλου

Συστήματα συγκράτησης για παιδιά της «καθολικής», «περιορισμένης» και της «οιονεί καθολικής» κατηγορίας:

7.1.4.4.1.1. Συστήματα συγκράτησης για παιδιά με μέτωπο προς τα εμπρός: η κεφαλή του ανδρεικέλου δεν θα μετακινείται πέραν των επιπέδων BA και DA ως αυτά ορίζονται στην εικόνα 1 κατωτέρω.

Συστήματα συγκράτησης για παιδιά με μέτωπο προς τα πίσω:

7.1.4.4.1.2.1. Συστήματα συγκράτησης για παιδιά στηριζόμενα επί του ταμπλό: η κεφαλή του ανδρεικέλου δεν θα μετακινείται πέραν των επιπέδων AD και DCr ως αυτά ορίζονται στο σχήμα 2 κατωτέρω.

7.1.4.4.1.2.2. Συστήματα συγκράτησης για παιδιά της ομάδας 0 που δεν στηρίζονται από το ταμπλό και πορτ-μπεμπέ: η κεφαλή του ανδρεικέλου δεν θα μετακινείται πέραν των επιπέδων AB, AD και DE όπως φαίνεται στην εικόνα 3 κατωτέρω.

7.1.4.4.1.2.3. Συστήματα συγκράτησης παιδιών διαφορετικά από εκείνα της ομάδας 0 μη στηριζόμενα επί του ταμπλό:

η κεφαλή του ανδρεικέλου δεν θα μετακινείται πέραν των επιπέδων FD, FG και DE, όπως φαίνεται στην εικόνα 4 κατωτέρω.

Σε περίπτωση επαφής μεταξύ ενός τέτοιου συστήματος συγκράτησης για παιδιά με τη ράβδο διαμέτρου 100 mm και πληρούνται όλα τα κριτήρια αποτελεσματικότητας, θα διεξαχθεί μια επιπλέον δυναμική δοκιμή (μετωπική πρόσκρουση) με το βαρύτερο ανδρείκελο προοριζόμενο για το εν λόγω σύστημα συγκράτησης και χωρίς τη ράβδο διαμέτρου 100 mm· οι προδιαγραφές για την εν λόγω δοκιμή συνίστανται στην ικανοποίηση όλων των κριτηρίων εκτός εκείνων που αφορούν τη μετατόπιση προς τα εμπρός.

7.1.4.4.2. Συστήματα συγκράτησης για παιδιά της κατηγορίας «ειδικού οχήματος»: όταν υποβάλλονται σε δοκιμή σε πλήρες όχημα ή σε κέλυφος του αμαξώματος οχήματος, η κεφαλή δεν θα έρχεται σε επαφή με κανένα τμήμα του οχήματος. Ωστόσο, αν υπάρχει επαφή, η ταχύτητα πρόσκρουσης της κεφαλής θα είναι μικρότερη από 24 km/h και το τμήμα που έρχεται σε επαφή θα πληροί τις προδιαγραφές της δοκιμής απορρόφησης ενέργειας που καθορίζονται στο παράρτημα 4 του Κανονισμού αριθ. 21. Στις δοκιμές με πλήρη οχήματα, θα είναι δυνατή η μετακίνηση, έπειτα από τη δοκιμή, των ανδρεικέλων από το σύστημα συγκράτησης χωρίς τη χρήση εργαλείων.

Αντοχή στη θερμοκρασία

7.1.5.1. Συναρμογές πόρπης, συσπειρωτήρες, διατάξεις προσαρμογής και μηχανισμοί ασφαλίσεως που ενδέχεται να επηρεαστούν από τη θερμοκρασία, θα υπόκεινται στη δοκιμή θερμοκρασίας που καθορίζεται στο στοιχείο 8.2.8. κατωτέρω.

7.1.5.2. Έπειτα από τη δοκιμή θερμοκρασίας στην οποία υπεβλήθησαν σύμφωνα με το στοιχείο 8.2.8.1., δεν πρέπει να εμφανίζεται αφ' ενός ουδεμία αλλοίωση ικανή να βλάψει την καλή λειτουργία του συστήματος συγκράτησης για παιδιά όταν τα εξαρτήματα εξετάζονται δια γυμνού οφθαλμού από έναν εξειδικευμένο παρατηρητή.

7.2. Ισχύουσες σε μεμονωμένα στοιχεία του συστήματος συγκράτησης διατάξεις

7.2.1. Πόρπη

7.2.1.1. Η πόρπη πρέπει να έχει σχεδιασθεί κατά τρόπο ώστε να αποκλείεται κάθε δυνατότητα εσφαλμένης χρήσεως. Τούτο σημαίνει, μεταξύ άλλων, ότι η πόρπη δεν πρέπει να δύναται να παραμένει σε θέση ημίκλειστη· δεν πρέπει να είναι δυνατή η κατά λάθος ανταλλαγή των τμημάτων της πόρπης όταν αυτή είναι ασφαλισμένη· η πόρπη πρέπει να ασφαλίζει μόνον όταν όλα τα μέρη της έχουν εμπλακεί. Τα σημεία όπου η πόρπη έρχεται σε επαφή με το παιδί, δεν θα έχουν πλάτος μικρότερο από το ελάχιστο πλάτος του ιμάντα σύμφωνα με το στοιχείο 7.2.4.1.1 κατωτέρω. Το εν λόγω στοιχείο δεν εφαρμόζεται στις συναρμογές ζωνών που έχουν ήδη εγκριθεί δυνάμει του Κανονισμού αριθ. 16 της ΟΕΗΕΕ ή ισοδύναμο ισχύον πρότυπο. Στην περίπτωση «συστήματος συγκράτησης ειδικών αναγκών», μόνον η πόρπη του πρωτεύοντος μέσου συγκράτησης πρέπει να πληροί τις προδιαγραφές των στοιχείων 7.2.1.1. έως και 7.2.1.9.

7.2.1.2. Η πόρπη, ακόμα και όταν δεν υποβάλλεται σε φόρτιση, πρέπει να παραμένει κλειστή οποιαδήποτε και εάν είναι η θέση της. Θα είναι εύκολο να χρησιμοποιηθεί και να πιαστεί. Η πόρπη πρέπει να απασφαλίζεται δια πιέσεως είτε επί ενός κομβίου είτε επί ενός παρόμοιου μηχανισμού. Η επιφάνεια επί της οποίας η πίεση αυτή πρέπει να εφαρμοσθεί πρέπει να έχει στην πραγματική θέση απασφαλίσεως: για τους ενσφηνωμένους μηχανισμούς μια ελαχίστη επιφάνεια 4,5cm2 και ένα ελάχιστο πλάτος 15 mm· για τους μη ενσφηνωμένους μηχανισμούς μια ελαχίστη επιφάνεια 2,5cm2 και ένα ελάχιστο πλάτος 10 mm. Το πλάτος της θα είναι η μικρότερη από τις δύο διαστάσεις που σχηματίζουν την προδιαγραφόμενη περιοχή και θα μετράται ορθογωνίως προς την κατεύθυνση της κίνησης του κομβίου απασφάλισης.

7.2.1.3. Η επιφάνεια αυτή πρέπει να είναι ερυθρού χρώματος. Κανένα άλλο τμήμα της πόρπης δεν πρέπει να είναι του χρώματος αυτού.

Θα είναι δυνατή η απασφάλιση του παιδιού από το σύστημα συγκράτησης με έναν απλό χειρισμό μιας πόρπης. Για τις ομάδες 0 και 0+ επιτρέπεται η απομάκρυνση του παιδιού μαζί με συστήματα όπως πορτ-μπεμπέ/βρεφική κούνια/μηχανισμούς συγκράτησης πορτ-μπεμπέ αν το σύστημα συγκράτησης για παιδιά μπορεί να απασφαλιστεί με τον χειρισμό κατά το μέγιστο δύο πορπών.

7.2.1.4.1. Η σύνδεση μέσω καρφιτσών μεταξύ των ιμάντων ώμων ζώνης τύπου σαγής δεν θεωρείται ότι πληροί την απαίτηση το ενός χειρισμού του στοιχείου 7.2.1.4. ανωτέρω.

7.2.1.5. Για τις ομάδες II και III, η πόρπη θα βρίσκεται σε τέτοια θέση ώστε να βρίσκεται εντός του βεληνεκούς των χειρών του παιδιού. Επιπλέον, για όλες τις ομάδες, θα βρίσκεται σε τέτοια θέση ώστε ο σκοπός και ο τρόπος λειτουργίας της να είναι άμεσα εμφανείς στον διασώστη σε περίπτωση έκτακτης ανάγκης.

7.2.1.6. Η απασφάλιση της πόρπης θα επιτρέπει στην απομάκρυνση του παιδιού ανεξαρτήτως του «καθίσματος», του «στηρίγματος του καθίσματος» ή του «προστατευτικού από τις κρούσεις», αν υπάρχουν, και αν το σύστημα περιλαμβάνει ιμάντα μεταξύ των ποδιών, τότε αυτός θα απασφαλίζεται με τον χειρισμό της ίδιας πόρπης.

7.2.1.7. Η πόρπη πρέπει να δύναται να αντέχει στις προδιαγραφές λειτουργίας της δοκιμής θερμοκρασίας του στοιχείου 8.2.8.1. και σε επαναλαμβανόμενες ενέργειες, και πρέπει, πριν από τη δυναμική δοκιμή που υποδεικνύεται στο στοιχείο 8.1.3., να υποστεί 5 000 ± 5 κύκλους ανοίγματος και κλεισίματος υπό κανονικές συνθήκες χρήσης.

Η πόρπη θα υποβληθεί στις εξής δοκιμές ανοίγματος:

7.2.1.8.1. Δοκιμή υπό φόρτιση

7.2.1.8.1.1. Για την εν λόγω δοκιμή θα χρησιμοποιείται ένα σύστημα συγκράτησης για παιδιά που έχει ήδη υποβληθεί στη δυναμική δοκιμασία που περιγράφεται στο στοιχείο 8.1.3. κατωτέρω.

7.2.1.8.1.2. Η αναγκαία δύναμη για να ανοιχθεί η πόρπη, κατά τη δοκιμή που προβλέπεται στο στοιχείο 8.2.1.1 δεν πρέπει να υπερβαίνει τα 80 N.

7.2.1.8.2. Δοκιμή άνευ φόρτισης

7.2.1.8.2.1. Για αυτήν τη δοκιμή θα χρησιμοποιηθεί πόρπη που δεν έχει προηγουμένως υποβληθεί σε φόρτιση. Η αναγκαία δύναμη για να ανοιχθεί η πόρπη όταν δεν βρίσκεται υπό φόρτιση θα είναι της τάξης των 40-80 N στις δοκιμές που αναφέρονται στο στοιχείο 8.2.1.2. κατωτέρω.

7.2.1.9. Αντοχή

7.2.1.9.1. Κατά τη διάρκεια της δοκιμής του στοιχείου 8.2.1.3.2. κανένα τμήμα της πόρπης ή των παρακείμενων ιμάντων δεν πρέπει να θραυστεί ή να αποσπαστεί.

7.2.1.9.2. Η πόρπη ζώνης τύπου σαγής για τις ομάδες μάζας 0 και 0+ θα αντέχει σε φόρτιση 4 000 N.

7.2.1.9.3. Η πόρπη ζώνης τύπου σαγής για την ομάδα μάζας Ι και άνω θα αντέχει σε φόρτιση 10 000 N.

7.2.1.9.4. Η αρμόδια αρχή μπορεί να μην απαιτήσει τη διεξαγωγή της δοκιμής αντοχής, αν τα ήδη διαθέσιμα στοιχεία καθιστούν την εν λόγω δοκιμή πλεονάζουσα+.

7.2.2. Μηχανισμός ρυθμίσεως

7.2.2.1. Το εύρος των ρυθμίσεων θα είναι επαρκές ώστε να επιτρέπει τη σωστή ρύθμιση του συστήματος συγκράτησης για παιδιά για όλο το εύρος βάρους της ομάδας βάρους για την οποία προορίζεται και την ικανοποιητική εγκατάσταση σε όλα τα καθορισμένα μοντέλα οχήματος.

7.2.2.2. Όλοι οι μηχανισμοί ρυθμίσεως θα είναι του τύπου «ταχείας ρυθμίσεως», εκτός των μηχανισμών ρυθμίσεως που χρησιμοποιούνται μόνον για την αρχική εγκατάσταση του συστήματος συγκράτησης στο όχημα, οι οποίοι μπορούν να είναι διαφορετικού τύπου.

7.2.2.3. Τα συστήματα του τύπου «ταχείας ρυθμίσεως» θα είναι προσιτοί όταν το σύστημα συγκράτησης για παιδιά είναι σωστά εγκατεστημένο και το παιδί ή το ανδρείκελο είναι στη θέση του.

7.2.2.4. Ένα σύστημα του τύπου «ταχείας ρυθμίσεως» θα προσαρμόζεται εύκολα στη σωματική διάπλαση του παιδιού. Ιδίως, όταν η δοκιμή πραγματοποιείται σύμφωνα με το στοιχείο 8.2.2.1., η απαραίτητη δύναμη για να λειτουργήσει ο μηχανισμός χειροκίνητου ρυθμίσεως δεν πρέπει να υπερβαίνει τα 50 N.

Δύο δείγματα των μηχανισμών ρυθμίσεως των συστημάτων συγκράτησης για παιδιά θα υποβληθούν σε δοκιμές σύμφωνα με τις προδιαγραφές λειτουργίας της δοκιμής θερμοκρασίας των στοιχείων 8.2.8.1. και 8.2.3. κατωτέρω.

7.2.2.5.1. Η ολίσθηση του ιμάντα δεν πρέπει να υπερβαίνει τα 25 mm ανά μηχανισμό ρυθμίσεως και τα 40 mm για όλους τους μηχανισμούς ρυθμίσεως.

7.2.2.6. Ο μηχανισμός δεν πρέπει να θραυστεί ή να αποσπαστεί όταν υποβάλλεται στη δοκιμή σύμφωνα με το στοιχείο 8.2.2.1. κατωτέρω.

7.2.2.7. Ένας μηχανισμός ρυθμίσεως που βρίσκεται απευθείας εγκατεστημένος στο σύστημα συγκράτησης για παιδιά πρέπει να δύναται να αντέχει σε επαναλαμβανόμενες ενέργειες, και πρέπει, πριν από τη δυναμική δοκιμή που υποδεικνύεται στο στοιχείο 8.1.3., να υποστεί δοκιμασία 5 000 ± 5 κύκλων σύμφωνα με το στοιχείο 8.2.7.

7.2.3. Συσπειρωτήρες

7.2.3.1. Συσπειρωτήρες αυτόματης ασφαλίσεως

7.2.3.1.1. Ο ιμάντας μιας ζώνης ασφαλείας που είναι εξοπλισμένος με συσπειρωτήρα αυτόματης ασφαλίσεως δεν εκτυλίσσεται για μήκος μεγαλύτερο των 30 mm μεταξύ των θέσεων ασφαλίσεως του συσπειρωτήρα. Μετά μία κίνηση του φέροντος προς τα οπίσω, η ζώνη πρέπει είτε να παραμένει στην αρχική της θέση είτε να επανέλθει αυτόματα στη θέση αυτή ως συνέπεια των κινήσεων προς τα εμπρός του χρησιμοποιούντος.

7.2.3.1.2. Αν ο συσπειρωτήρας αποτελεί τμήμα μιας ζώνης κάτω του υπογαστρίου, η δύναμη επανατυλίξεως του ιμάντα δεν πρέπει να είναι κατώτερη των 7 N, της δυνάμεως αυτής μετρουμένης επί του ελευθέρου μήκους μεταξύ του ανδρεικέλου και του συσπειρωτήρα σύμφωνα με το στοιχείο 8.2.4.1. κατωτέρω. Αν ο συσπειρωτήρας αποτελεί τμήμα μιας διαγωνίου ζώνης η δύναμη επανατυλίξεως του ιμάντα δεν πρέπει να είναι κατώτερη των 2 N και δεν πρέπει να υπερβαίνει τα 7 N όταν μετριέται με έναν ανάλογο τρόπο. Αν ο ιμάντας διέρχεται από έναν άξονα μεταδόσεως ή μία τροχαλία, η δύναμη επανατυλίξεως πρέπει να μετρηθεί επί του ελευθέρου μήκους μεταξύ του ανδρεικέλου και του άξονα μεταδόσεως ή της τροχαλίας. Αν το σύνολο περιέχει ένα χειροκίνητο ή αυτόματο μηχανισμό που εμποδίζει τον ιμάντα να επανατυλιχθεί πλήρως, ο μηχανισμός αυτός δεν πρέπει να ευρίσκεται σε λειτουργία κατά την εκτίμηση της δυνάμεως επανατυλίξεως.

7.2.3.1.3. Ο ιμάντας πρέπει να εκτυλιχθεί από το συσπειρωτήρα και να αφεθεί να επανατυλιχθεί σύμφωνα με τη μέθοδο που περιγράφεται στο στοιχείο 8.2.4.2., μέχρις ότου συμπληρωθεί μία σειρά 5 000 κύκλων εκτυλίξεως και επανατυλίξεως. Ο συσπειρωτήρας πρέπει εν συνεχεία να υποβληθεί στις συνθήκες της δοκιμής θερμοκρασίας που παρέχονται στο στοιχείο 8.2.8.1 και στη δοκιμασία διαβρώσεως που προβλέπεται στο στοιχείο 8.1.1, στη συνέχεια στη δοκιμή αντοχής στη σκόνη που περιγράφεται στο στοιχείο 8.2.4.5. Πρέπει στη συνέχεια να υποστεί κατά ικανοποιητικό τρόπο μία άλλη σειρά 5 000 κύκλων εκτυλίξεων και επανατυλίξεων. Έπειτα από τις παραπάνω δοκιμές ο συσπειρωτήρας πρέπει να ικανοποιεί τις προδιαγραφές των στοιχείων 7.2.3.1.1. και 7.2.3.1.2. ανωτέρω.

7.2.3.2. Συσπειρωτήρες κατεπείγουσας ασφαλίσεως

Ένας συσπειρωτήρας κατεπείγουσας ασφαλίσεως πρέπει να ικανοποιεί τις ακόλουθες συνθήκες όταν δοκιμάζεται σύμφωνα με τις προδιαγραφές του στοιχείου 8.2.4.3.

7.2.3.2.1.1. Πρέπει να ασφαλίζει για μία τιμή επιβραδύνσεως του οχήματος ίση προς 0,45 g.

7.2.3.2.1.2. Δεν πρέπει να ασφαλίζει για μία τιμή επιταχύνσεως του ιμάντα, που μετράται κατά τη διεύθυνση εξαγωγής αυτού κατώτερη των 0,8 g.

7.2.3.2.1.3. Δεν πρέπει να ασφαλίζει όταν εκτρέπεται κατά 12° ή λιγότερο σε οποιαδήποτε διεύθυνση από τη θέση εγκαταστάσεως που υποδεικνύεται από τον κατασκευαστή του.

7.2.3.2.1.4. Πρέπει να ασφαλίζει όταν εκτρέπεται κατά 27° ή περισσότερο σε οποιαδήποτε διεύθυνση από τη θέση εγκαταστάσεως που υποδεικνύεται από τον κατασκευαστή του.

7.2.3.2.2. Στις περιπτώσεις όπου η λειτουργία ενός συσπειρωτήρα εξαρτάται από εξωτερικό σήμα ή πηγή τροφοδοσίας, ο σχεδιασμός του θα εξασφαλίζει την αυτόματη ασφάλισή του σε περίπτωση βλάβης ή διακοπής του εν λόγω σήματος ή της πηγής τροφοδοσίας.

7.2.3.2.3. Ένας συσπειρωτήρας κατεπειγούσης ασφαλίσεως πολλαπλής ευαισθησία θα πληροί τις ανωτέρω προδιαγραφές. Επιπλέον, εάν ένας από τους παράγοντες ευαισθησίας συνδέεται με την εξαγωγή του ιμάντα, πρέπει να ασφαλίζει αν η επιτάχυνση του ιμάντα είναι ίση των 1,5 g, της επιταχύνσεως αυτής μετρουμένης κατά τη διεύθυνση εξαγωγής του ιμάντα.

7.2.3.2.4. Κατά τη διάρκεια των δοκιμών που υποδεικνύονται στα στοιχεία 7.2.3.2.1.1. και 7.2.3.2.3. ανωτέρω, μήκος του ιμάντα που δύναται να εκτυλιχθεί πριν να ασφαλίσει ο συσπειρωτήρας δεν πρέπει να υπερβαίνει τα 50 mm εκκινώντας από το μήκος που προβλέπεται στο στοιχείο 8.2.4.3.1. Στη δοκιμή που αναφέρεται στο στοιχείο 7.2.3.2.1.2. ανωτέρω, η ασφάλιση δεν λαμβάνει χώρα κατά τη διάρκεια τουλάχιστον των 50 πρώτων χιλιοστομέτρων εκτυλίξεως του ιμάντα εκκινώντας εκ του μήκους που προβλέπεται στο στοιχείο 8.2.4.3.1. κατωτέρω.

7.2.3.2.5. Αν ο συσπειρωτήρας αποτελεί τμήμα μιας ζώνης κάτω του υπογαστρίου, η δύναμη επανατυλίξεως του ιμάντα δεν πρέπει να είναι κατώτερη των 7 N, της δυνάμεως αυτής μετρουμένης επί του ελευθέρου μήκους μεταξύ του ανδρεικέλου και του συσπειρωτήρα, σύμφωνα με το στοιχείο 8.2.4.1. κατωτέρω. Αν ο συσπειρωτήρας αποτελεί τμήμα μιας διαγωνίου ζώνης η δύναμη επανατυλίξεως του ιμάντα δεν πρέπει να είναι κατώτερη των 2 N και δεν πρέπει να υπερβαίνει τα 7 N όταν μετριέται με έναν ανάλογο τρόπο. Αν ο ιμάντας διέρχεται από έναν άξονα μεταδόσεως ή μία τροχαλία, η δύναμη επανατυλίξεως πρέπει να μετρηθεί επί του ελευθέρου μήκους μεταξύ του ανδρεικέλου και του άξονα μεταδόσεως ή της τροχαλίας. Αν το σύνολο περιέχει ένα χειροκίνητο ή αυτόματο μηχανισμό που εμποδίζει τον ιμάντα να επανατυλιχθεί πλήρως, ο μηχανισμός αυτός δεν πρέπει να ευρίσκεται σε λειτουργία κατά την εκτίμηση της δυνάμεως επανατυλίξεως.

7.2.3.2.6. Ο ιμάντας πρέπει να εκτυλιχθεί από το συσπειρωτήρα και να αφεθεί να επανατυλιχθεί σύμφωνα με τη μέθοδο που περιγράφεται στο στοιχείο 8.2.4.2., μέχρις ότου συμπληρωθεί μία σειρά 40 000 κύκλων εκτυλίξεως και επανατυλίξεως. Ο συσπειρωτήρας πρέπει εν συνεχεία να υποβληθεί στις συνθήκες της δοκιμής θερμοκρασίας που παρέχονται στο στοιχείο 8.2.8.1 και στη δοκιμασία διαβρώσεως που προβλέπεται στο στοιχείο 8.1.1, στη συνέχεια στη δοκιμή αντοχής στη σκόνη που περιγράφεται στο σημείο 8.2.4.5. Πρέπει στη συνέχεια να υποστεί κατά ικανοποιητικό τρόπο μία άλλη σειρά 5 000 κύκλων εκτυλίξεων και επανατυλίξεων (συνολικά 45 000 εκτυλίξεις και επανατυλίξεις). Έπειτα από τις παραπάνω δοκιμές ο συσπειρωτήρας πρέπει να ικανοποιεί τις προδιαγραφές των στοιχείων 7.2.3.2.1. έως 7.2.3.2.5. ανωτέρω.

7.2.4. Ιμάντες

7.2.4.1. Πλάτος

7.2.4.1.1. Το ελάχιστο πλάτος των ιμάντων των συστημάτων συγκράτησης για παιδιά που έρχονται σε επαφή με το ανδρείκελο πρέπει να είναι 25 mm για τις ομάδες 0, 0+ και I, και 38 mm για τις ομάδες II και III. Η μέτρηση αυτή πρέπει να πραγματοποιηθεί κατά τη δοκιμή αντοχής στη θραύση που προδιαγράφεται στο σημείο 8.2.5.1., χωρίς παύση της λειτουργίας της μηχανής και υπό φόρτιση ίση με 75 % της φόρτισης θραύσης του ιμάντα.

7.2.4.2. Αντοχή μετά από προσαρμογή στη θερμοκρασία και την υγρασία του περιβάλλοντος

7.2.4.2.1. Για τα δύο δείγματα ιμάντων που προετοιμάζονται σύμφωνα με το στοιχείο 8.2.5.2.1., η φόρτιση θραύσεως του ιμάντα θα προσδιορίζεται σύμφωνα με το στοιχείο 8.2.5.1.2. κατωτέρω.

7.2.4.2.2. Η διαφορά μεταξύ των φορτίσεων θραύσεως των δύο δειγμάτων δεν πρέπει να υπερβαίνει τα 10 % της μεγαλυτέρας μετρουμένης φορτίσεως θραύσεως.

7.2.4.3. Αντοχή μετά από ειδική προετοιμασία

7.2.4.3.1. Για τα δύο δείγματα ιμάντων που προετοιμάζονται σύμφωνα με μία από τις διατάξεις του στοιχείου 8.2.5.2. (με την εξαίρεση του στοιχείου 8.2.5.1.), η φόρτιση θραύσεως του ιμάντα πρέπει να είναι τουλάχιστον ίση με το 75 % της μέσης τιμής των φορτίσεων που προσδιορίζονται στη δοκιμή που προβλέπεται στο σημείο 8.2.5.1. κατωτέρω.

7.2.4.3.2. Επιπλέον, η φόρτιση θραύσεως δεν θα είναι μικρότερη των 3,6 kN για τα συστήματα συγκράτησης των ομάδων 0, 0+ και I, των 5 kN για εκείνα της ομάδας II, και των 7,2 kN για εκείνα της ομάδας III.

7.2.4.3.3. Η τεχνική υπηρεσία δύναται να παραλείψει μία ή περισσότερες από τις δοκιμές αυτές, αν η σύνθεση του υλικού που χρησιμοποιείται ή οι διαθέσιμες πληροφορίες τις καθιστούν περιττές.

7.2.4.3.4. Η διαδικασία φθοράς δια τριβής του τύπου 1 που ορίζεται στο στοιχείο 8.2.5.2.6. θα διεξάγεται μόνον όταν το αποτέλεσμα της δοκιμής μικροολισθήσεως που ορίζεται στο στοιχείο 8.2.3. κατωτέρω είναι μεγαλύτερο του 50 % του ορίου που καθορίζεται στο στοιχείο 7.2.2.5.1. ανωτέρω.

7.2.4.4. Δεν θα είναι δυνατή η έλξη του συνόλου του ιμάντα δια μέσω μηχανισμών ρυθμίσεως, πορπών ή σημείων αγκυρώσεως.

7.2.5. Μηχανισμός ασφαλίσεως

7.2.5.1. Ο μηχανισμός ασφαλίσεως πρέπει να είναι μονίμως προσαρτημένος στο σύστημα συγκράτησης για παιδιά.

7.2.5.2. Το σύστημα ασφαλίσεως δεν πρέπει να βλάπτει την αντοχή της ζώνης ενήλικα και να υποβάλλεται στις συνθήκες λειτουργίας της δοκιμής θερμοκρασίας που παρατίθενται στο στοιχείο 8.2.8.1.

7.2.5.3. Ο μηχανισμός ασφαλίσεως δεν πρέπει να εμποδίζει την εύκολη απομάκρυνση του παιδιού.

7.2.5.4. Μηχανισμοί κλάσης Α.

Η ολίσθηση του πλέγματος δεν θα υπερβαίνει τα 25 mm έπειτα από τη δοκιμή που προσδιορίζεται στο στοιχείο 8.2.6.1. κατωτέρω.

7.2.5.5. Μηχανισμοί κλάσης Β.

Η ολίσθηση του πλέγματος δεν θα υπερβαίνει τα 25 mm έπειτα από τη δοκιμή που προσδιορίζεται στο στοιχείο 8.2.6.2. κατωτέρω.

8. ΠΕΡΙΓΡΑΦΗ ΔΟΚΙΜΩΝ (4)

8.1. Δοκιμές του συνόλου του συστήματος συγκράτησης

8.1.1. Διάβρωση

8.1.1.1. Τα μεταλλικά τμήματα του συστήματος συγκράτησης για παιδιά πρέπει να τοποθετηθούν εντός ενός θαλάμου δοκιμής, όπως υποδεικνύεται στο παράρτημα 4. Στην περίπτωση συστήματος συγκράτησης περιέχοντος ένα συσπειρωτήρα, ο ιμάντας πρέπει να έχει εκτυλιχθεί καθ' όλο το μήκος του, εκτός 100 ± 3 mm. Εκτός από σύντομες διακοπές που δύνανται να αποδειχθούν απαραίτητες, παραδείγματος χάρη για τον έλεγχο και την πρόσθεση διαλύσεως άλατος, η δοκιμή εκθέσεως πρέπει να συνεχισθεί χωρίς διακοπή κατά τη διάρκεια μιας περιόδου 50 ± 0,5 ωρών.

8.1.1.2. Κατά την ολοκλήρωση της δοκιμής εκθέσεως, τα μεταλλικά τμήματα του συστήματος συγκράτησης για παιδιά πρέπει να πλυθούν μετά προσοχής ή να εμβαπτισθούν σε ρέον διαυγές ύδωρ σε θερμοκρασία που δεν υπερβαίνει τους 38° C για να αφαιρεθεί κάθε απόθεση άλατος που θα μπορούσε να σχηματισθεί και εν συνεχεία να τεθεί προς ξήρανση σε θερμοκρασία περιβάλλοντος 18 έως 25 °C για 24 ± 1 ώρες πριν από τη σύμφωνα προς το ανωτέρω στοιχείο 7.1.1.2. εξέταση.

8.1.2. Ανατροπή

8.1.2.1. Το ανδρείκελο θα τοποθετηθεί στα συστήματα συγκράτησης που έχουν εγκατασταθεί σύμφωνα με αυτόν τον Κανονισμό και λαμβάνοντας υπόψη τις οδηγίες του κατασκευαστή και με την τυπική χαλάρωση που προσδιορίζεται στο στοιχείο 8.1.3.6. κατωτέρω.

8.1.2.2. Το σύστημα συγκράτησης θα στερεωθεί στο κάθισμα δοκιμής ή του οχήματος. Το σύνολο του καθίσματος θα περιστραφεί γύρω από οριζόντιο άξονα που περιλαμβάνεται στο μέσο επίμηκες επίπεδο του καθίσματος μέσω γωνίας 360° με ταχύτητα 2-5 μοιρών/δευτερόλεπτο. Για τους σκοπούς της παρούσας δοκιμής, τα συστήματα που προορίζονται για χρήση σε ειδικά οχήματα δύναται να προσαρτώνται στο κάθισμα δοκιμής που περιγράφεται στο παράρτημα 6.

8.1.2.3. Η εν λόγω δοκιμή θα πραγματοποιηθεί εκ νέου με περιστροφή προς την αντίθετη κατεύθυνση, έπειτα από την αντικατάσταση του ανδρεικέλου στην αρχική του θέση, αν χρειαστεί. Με τον άξονα περιστροφής στο οριζόντιο επίπεδο και σε γωνία 90° προς εκείνο των δύο προηγούμενων δοκιμών, η διαδικασία θα επαναληφθεί και προς τις δύο κατευθύνσεις περιστροφής.

8.1.2.4. Οι εν λόγω δοκιμές θα πραγματοποιούνται χρησιμοποιώντας τόσο το μικρότερο όσο και το μεγαλύτερο κατάλληλο ανδρείκελο της ομάδας ή των ομάδων για τις οποίες προορίζεται το σύστημα συγκράτησης.

8.1.3. Δυναμικές δοκιμές

8.1.3.1. Δοκιμές στην άμαξα και το κάθισμα δοκιμής

8.1.3.1.1. Μέτωπο προς τα εμπρός

8.1.3.1.1.1. Η άμαξα και το κάθισμα δοκιμής που χρησιμοποιούνται στη δυναμική δοκιμή θα πληρούν τις προδιαγραφές του παραρτήματος 6 του παρόντος Κανονισμού, και η διαδικασία εγκατάστασης της δυναμικής δοκιμής προσκρούσεως θα είναι σύμφωνη με το παράρτημα 21.

8.1.3.1.1.2. Η άμαξα θα παραμένει οριζόντια καθ’ όλη τη διάρκεια της επιβράδυνσης.

8.1.3.1.1.3. Η επιβράδυνση της άμαξας επιτυγχάνεται με τη χρήση του υποδεικνυόμενου στο παράρτημα 6 μηχανισμού ή κάθε άλλου μηχανισμού που δίνει ισοδύναμα αποτελέσματα. Η συσκευή πρέπει να είναι σύμφωνη με τις επιδόσεις που υποδεικνύονται στο στοιχείο 8.1.3.4. και στο παράρτημα 7 του παρόντος Κανονισμού.

Θα λαμβάνονται οι εξής μετρήσεις:

8.1.3.1.1.4.1. ταχύτητα της άμαξας αμέσως πριν από την πρόσκρουση·

8.1.3.1.1.4.2. απόσταση ακινητοποίησης·

8.1.3.1.1.4.3. η μετατόπιση της κεφαλής του ανδρεικέλου στο κάθετο και οριζόντιο επίπεδο για τις ομάδες I, II και III και για τις ομάδες 0 και 0+ η μετατόπιση του ανδρεικέλου χωρίς να λαμβάνονται υπόψη τα άκρα του·

8.1.3.1.1.4.4. η επιτάχυνση του θώρακα σε τρεις αμοιβαία κατακόρυφες κατευθύνσεις, εκτός για το ανδρείκελο νεογνού·

8.1.3.1.1.4.5. οποιαδήποτε ορατά σημεία διείσδυσης του πήλινου ομοιώματος της κοιλίας (βλ. στοιχείο 7.1.4.3.1.), εκτός του ανδρεικέλου νεογνού.

8.1.3.1.1.5. Έπειτα από την πρόσκρουση, το σύστημα συγκράτησης για παιδιά θα υποβάλλεται σε έναν οπτικό έλεγχο άνευ ανοίγματος της πόρπης για να διαπιστωθεί αν υπάρχει βλάβη ή ρήξη.

8.1.3.1.2. Μέτωπο προς τα πίσω

8.1.3.1.2.1. Θα πραγματοποιείται περιστροφή του καθίσματος δοκιμής κατά 180° κατά τη διεξαγωγή δοκιμής σύμφωνα με τις προδιαγραφές της δοκιμής οπίσθιας πρόσκρουσης.

8.1.3.1.2.2. Κατά τη δοκιμή συστήματος συγκράτησης για παιδιά με μέτωπο προς τα πίσω που προορίζεται για χρήση στο εμπρόσθιο κάθισμα, το ταμπλό του οχήματος θα αντιπροσωπεύεται από άκαμπτη ράβδο προσαρτημένη στην άμαξα κατά τρόπο ώστε όλη η απορρόφηση ενέργειας να λαμβάνει χώρα στο σύστημα συγκράτησης για παιδιά.

8.1.3.1.2.3. Οι συνθήκες επιβράδυνσης θα ικανοποιούν τις προδιαγραφές του στοιχείου 8.1.3.4. κατωτέρω.

8.1.3.1.2.4. Οι μετρήσεις που θα διεξάγονται θα είναι παρόμοιες με εκείνες των στοιχείων 8.1.3.1.1.4. έως 8.1.3.1.1.4.5. ανωτέρω.

8.1.3.1.2.5. Έπειτα από την πρόσκρουση, το σύστημα συγκράτησης για παιδιά θα υποβάλλεται σε έναν οπτικό έλεγχο άνευ ανοίγματος της πόρπης για να διαπιστωθεί αν υπάρχει βλάβη ή ρήξη.

8.1.3.2. Δοκιμές σε άμαξα και κέλυφος του αμαξώματος του οχήματος

8.1.3.2.1. Μέτωπο προς τα εμπρός

8.1.3.2.1.1. μέθοδος που χρησιμοποιείται για τη συγκράτηση του οχήματος κατά τη διάρκεια της δοκιμής δεν πρέπει να έχει ως αποτέλεσμα την ενίσχυση των αγκυρώσεων των καθισμάτων ή των ζωνών ασφαλείας που απαιτούνται για τη στερέωση του συστήματος συγκράτησης για παιδιά ή την ελάττωση της κανονικής παραμορφώσεως της δομής. Δεν θα χρησιμοποιηθεί κανένα τμήμα του οχήματος το οποίο, περιορίζοντας την προς τα εμπρός κίνηση του ανδρεικέλου, θα ελαττώσει τις φορτίσεις που επιβάλλονται επί του συστήματος συγκράτησης για παιδιά κατά τη διάρκεια της δοκιμής. Τα τμήματα της δομής που εξαιρούνται δύναται να αντικατασταθούν από τμήματα ισοδύναμου αντοχής, με τον όρο ότι δεν εμποδίζουν την κίνηση του ανδρεικέλου.

8.1.3.2.1.2. Ένας μηχανισμός στερεώσεως θεωρείται ως ικανοποιητικός αν δεν έχει κανένα αποτέλεσμα επί μιας επιφανείας που καλύπτει ολόκληρο το πλάτος της δομής και αν το όχημα ή η δομή έχει εμπλακεί ή ακινητοποιηθεί έμπροσθεν σε μία απόσταση όχι μικρότερη των 500 mm από το σημείο αγκυρώσεως του συστήματος συγκράτησης. Όπισθεν, η δομή πρέπει να συγκρατηθεί σε μία ικανή απόσταση προς τα πίσω των σημείων αγκυρώσεως για να πληροί τις απαιτήσεις του στοιχείου 8.1.3.2.1.1. ανωτέρω.

8.1.3.2.1.3. Το κάθισμα του οχήματος και το σύστημα συγκράτησης για παιδιά θα προσαρμόζονται και τοποθετούνται στη θέση που θεωρείται από την τεχνική υπηρεσία, την επιφορτισμένη με τις δοκιμές επικυρώσεως, ότι παρέχει τις πιο αντίξοες συνθήκες αντοχής τις συμβιβαστές με την εγκατάσταση του ανδρεικέλου εντός του οχήματος. Εντός του πρακτικού αναφέρονται οι θέσεις του ερεισίνωτου και του συστήματος συγκράτησης για παιδιά. Το ερεισίνωτο του καθίσματος, αν είναι ρυθμιζόμενης κλίσης, πρέπει να ασφαλισθεί σύμφωνα με τις εξειδικεύσεις του κατασκευαστή ή, ελλείψει τέτοιων εξειδικεύσεων, να ασφαλισθεί κατά τρόπο ώστε να σχηματίζει μία πραγματική γωνία όσον το δυνατόν πλησιέστερη προς 25°.

8.1.3.2.1.4. Εκτός αν απαιτείται άλλως από τις οδηγίες προσαρμογής και χρήσης, το εμπρόσθιο κάθισμα θα τοποθετείται στην πλέον προωθημένη θέση κανονικής χρήσης για τα συστήματα συγκράτησης για παιδιά που προορίζονται για τα εμπρόσθια καθίσματα, και στην πλέον οπίσθια θέση για εκείνα που προορίζονται για τα οπίσθια καθίσματα.

8.1.3.2.1.5. Οι συνθήκες επιβράδυνσης θα ικανοποιούν τις προδιαγραφές του στοιχείου 8.1.3.4. κατωτέρω. Το κάθισμα δοκιμής θα είναι το κάθισμα του οχήματος.

Θα λαμβάνονται οι εξής μετρήσεις:

8.1.3.2.1.6.1. ταχύτητα της άμαξας αμέσως πριν από την πρόσκρουση·

8.1.3.2.1.6.2. απόσταση ακινητοποίησης·

8.1.3.2.1.6.3. οποιαδήποτε επαφή της κεφαλής του ανδρεικέλου με το εσωτερικό του κελύφους του αμαξώματος·

8.1.3.2.1.6.4. η επιβράδυνση του θώρακα σε τρεις αμοιβαία κατακόρυφες κατευθύνσεις, εκτός του ανδρεικέλου νεογνού·

8.1.3.2.1.6.5. οποιαδήποτε ορατά σημεία διείσδυσης του πήλινου ομοιώματος της κοιλίας (βλ. στοιχείο 7.1.4.3.1.), εκτός του ανδρεικέλου νεογνού.

8.1.3.2.1.7. Έπειτα από την πρόσκρουση, το σύστημα συγκράτησης για παιδιά θα υποβάλλεται σε έναν οπτικό έλεγχο άνευ ανοίγματος της πόρπης για να διαπιστωθεί αν υπάρχει βλάβη.

8.1.3.2.2. Μέτωπο προς τα πίσω

8.1.3.2.2.1. Για δοκιμές οπίσθιας προσκρούσεως, θα πραγματοποιείται περιστροφή του κελύφους του αμαξώματος κατά 180° στην άμαξα δοκιμής.

8.1.3.2.2.2. Οι προδιαγραφές είναι ίδιες με εκείνες της μετωπικής προσκρούσεως.

8.1.3.3. Δοκιμή με το πλήρες όχημα

8.1.3.3.1. Οι συνθήκες επιβράδυνσης θα ικανοποιούν τις προδιαγραφές του στοιχείου 8.1.3.4. κατωτέρω.

8.1.3.3.2. Ως προς τις δοκιμές μετωπικής προσκρούσεως, η διαδικασία θα είναι η περιγραφόμενη στο παράρτημα 9 του παρόντος Κανονισμού.

8.1.3.3.3. Ως προς τις δοκιμές οπίσθιας προσκρούσεως, η διαδικασία θα είναι η περιγραφόμενη στο παράρτημα 10 του παρόντος Κανονισμού.

Θα λαμβάνονται οι εξής μετρήσεις:

8.1.3.3.4.1. ταχύτητα του οχήματος/κρουστικού στοιχείο αμέσως πριν από την πρόσκρουση·

8.1.3.3.4.2. οποιαδήποτε επαφή της κεφαλής του ανδρεικέλου (στην περίπτωση της ομάδας 0, το ανδρείκελο χωρίς να λαμβάνονται υπόψη τα άκρα) με το εσωτερικό του οχήματος·

8.1.3.3.4.3. η επιτάχυνση του θώρακα σε τρεις αμοιβαία κατακόρυφες κατευθύνσεις, εκτός του ανδρεικέλου νεογνού·

8.1.3.3.4.4. οποιαδήποτε ορατά σημεία διείσδυσης του πήλινου ομοιώματος της κοιλίας (βλ. στοιχείο 7.1.4.3.1.), εκτός του ανδρεικέλου νεογνού.

8.1.3.3.5. Τα εμπρόσθια καθίσματα, αν είναι ρυθμιζόμενης κλίσης, πρέπει να ασφαλιστούν σύμφωνα με τις εξειδικεύσεις του κατασκευαστή ή, ελλείψει τέτοιων εξειδικεύσεων, να ασφαλιστούν κατά τρόπο ώστε να σχηματίζουν μία πραγματική γωνία όσον το δυνατόν πλησιέστερη προς 25°.

8.1.3.3.6. Έπειτα από την πρόσκρουση, το σύστημα συγκράτησης για παιδιά θα υποβάλλεται σε έναν οπτικό έλεγχο άνευ ανοίγματος της πόρπης για να διαπιστωθεί αν υπάρχει βλάβη ή ρήξη.

8.1.3.4. Οι συνθήκες της δυναμικής δοκιμής συνοψίζονται στον πίνακα που ακολουθεί.

ΜΕΤΩΠΙΚΗ ΠΡΟΣΚΡΟΥΣΗ ΟΠΙΣΘΙΑ ΠΡΟΣΚΡΟΥΣΗ Δοκιμή Σύστημα συγκράτησης Ταχύτητα (km/h) Παλμός δοκιμής Απόσταση ακινητοποίησης κατά τη δοκιμή (mm) Ταχύτητα (km/h) Παλμός δοκιμής Απόσταση ακινητοποίησης κατά τη δοκιμή (mm) Άμαξα με κάθισμα δοκιμής Μέτωπο προς τα εμπρός, εμπρόσθιων και οπίσθιων καθισμάτων, καθολικής, οιονεί καθολικής ή περιορισμένης κατηγορίας (5) 50+0 –2 1 650±50 — — — Μέτωπο προς τα πίσω, εμπρόσθιων και οπίσθιων καθισμάτων, καθολικής, οιονεί καθολικής ή περιορισμένης κατηγορίας (6) 50+0 –2 1 650±50 30+2 –0 2 275±25 Αμάξωμα οχήματος επί άμαξας Μέτωπο προς τα εμπρός (5) 50+0 –2 1 ή 3 650±50 — — — Μέτωπο προς τα πίσω (6) 50+2 –2 1 ή 3 650±50 30+2 –0 2 ή 4 275±25 Δοκιμή εμποδίου οχήματος Μέτωπο προς τα εμπρός 50+0 –2 3 Δεν προσδιορίζεται — — — Μέτωπο προς τα πίσω 50+0 –2 3 Δεν προσδιορίζεται 30+2 –0 4 Δεν προσδιορίζεται Σημείωση: Όλα τα συστήματα συγκράτησης για τις ομάδες 0 και 0+ θα υποβάλλονται σε δοκιμές σύμφωνα με τις συνθήκες «μετώπου προς τα πίσω» σε μετωπική και οπίσθια πρόσκρουση. Υπομνημα: Παλμός δοκιμής αριθ.1 Ως περιγράφεται στο παράρτημα 7 – μετωπική πρόσκρουση. Παλμός δοκιμής αριθ.2 Ως περιγράφεται στο παράρτημα 7 – οπίσθια πρόσκρουση. Παλμός δοκιμής αριθ.3 Παλμός επιβράδυνσης του οχήματος που υποβάλλεται σε μετωπική πρόσκρουση. Παλμός δοκιμής αριθ.4 Παλμός επιβράδυνσης του οχήματος που υποβάλλεται σε οπίσθια πρόσκρουση.

Συστήματα συγκράτησης για παιδιά που ενσωματώνουν τη χρήση επιπρόσθετων αγκυρώσεων

8.1.3.5.1. Στην περίπτωση συστημάτων συγκράτησης για παιδιά που προορίζονται για χρήση σύμφωνα με το στοιχείο 2.1.2.3. και που ενσωματώνουν τη χρήση επιπρόσθετων αγκυρώσεων, η προδιαγραφή για δοκιμή μετωπικής προσκρούσεως σύμφωνα με το στοιχείο 8.1.3.4., θα ικανοποιείται ως εξής:

8.1.3.5.2. για συστήματα με άνω ιμάντες σύνδεσης μικρού μήκους, που προορίζονται επί παραδείγματι για προσάρτηση στο οπίσθιο τραπεζίδιο για αντικείμενα, η άνω διάταξη αγκυρώσεως στην άμαξα δοκιμής θα είναι ως προσδιορίζεται στο προσάρτημα 3 του παραρτήματος 6·

8.1.3.5.3. για συστήματα με άνω ιμάντες σύνδεσης μεγάλου μήκους, που προορίζονται επί παραδείγματι για προσάρτηση σε περιπτώσεις όπου δεν υπάρχει άκαμπτο τραπεζίδιο για αντικείμενα και όπου οι άνω ιμάντες σύνδεσης είναι προσαρτημένοι στο δάπεδο του οχήματος, οι αγκυρώσεις στην άμαξα δοκιμής θα είναι ως προσδιορίζεται στο προσάρτημα 3 του παραρτήματος 6·

8.1.3.5.4. για συστήματα που προορίζονται για χρήση και με τις δύο διατάξεις, θα πραγματοποιούνται οι δοκιμές που καθορίζονται στα στοιχεία 8.1.3.5.2. και 8.1.3.5.3. με την εξαίρεση ότι μόνον το βαρύτερο ανδρείκελο θα χρησιμοποιείται στην περίπτωση δοκιμών που διεξάγονται σύμφωνα με τις προδιαγραφές του στοιχείου 8.1.3.5.3. ανωτέρω·

8.1.3.5.5. για συστήματα με μέτωπο προς τα πίσω, η κατώτερη διάταξη αγκυρώσεων στην άμαξα δοκιμής θα είναι σύμφωνη με το προσάρτημα 3 του παραρτήματος 6.

8.1.3.6. Ανδρείκελα δοκιμών

8.1.3.6.1. Το σύστημα συγκράτησης για παιδιά και το ανδρείκελο θα εγκαθίστανται κατά τρόπο ώστε να πληρούνται οι προδιαγραφές του στοιχείου 8.1.3.6.3.

8.1.3.6.2. Το σύστημα συγκράτησης για παιδιά θα υποβάλλεται σε δοκιμές με τη χρήση των ανδρεικέλων που προβλέπονται από το παράρτημα 8 του παρόντος Κανονισμού.

Εγκατάσταση του ανδρεικέλου.

8.1.3.6.3.1. Το ανδρείκελο θα τοποθετείται κατά τρόπο ώστε το διάκενο να βρίσκεται μεταξύ του πίσω μέρους του ανδρεικέλου και του συστήματος συγκράτησης. Στην περίπτωση πορτ-μπεμπέ, το ανδρείκελο τοποθετείται σε ευθεία οριζόντια θέση όσο το δυνατόν εγγύτερα προς τον άξονα του πορτ-μπεμπέ.

8.1.3.6.3.2. Τοποθετήστε το παιδικό κάθισμα στο κάθισμα δοκιμής.

Τοποθετήστε το ανδρείκελο στο παιδικό κάθισμα.

Τοποθετήστε μια αγκυρωμένη σανίδα ή παρόμοιο εύκαμπτο μηχανισμό πάχους 2,5 cm και πλάτους 6 cm και μήκους ίσου με το ύψος του ώμου (σε καθήμενη θέση, παράρτημα 8) εκτός του άξονα του γοφού (σε καθήμενη θέση, στο παράρτημα 8 ιγνυακό ύψος πλέον του ημίσεος του ύψους του μηρού σε καθήμενη θέση) σε σχέση με το μέγεθος του ανδρεικέλου μεταξύ το ανδρείκελο και του ερεισίνωτου του καθίσματος. Η σανίδα πρέπει να ακολουθεί όσο το δυνατόν εγγύτερα την καμπυλότητα του καθίσματος και το κάτω άκρο της πρέπει να βρίσκεται στο ύψος της ένωσης των γοφών του ανδρεικέλου.

Ρυθμίστε τη ζώνη σύμφωνα με τις οδηγίες του κατασκευαστή, αλλά σε φόρτιση 250 ± 25 N άνω της δύναμης του μηχανισμού ρυθμίσεως, με γωνία παραμόρφωσης του ιμάντα στον μηχανισμό ρυθμίσεως 45 ± 5°, ή εναλλακτικά, με τη γωνία που καθορίζεται από τον κατασκευαστή.

Ολοκληρώστε την εγκατάσταση του παιδικού καθίσματος στο κάθισμα δοκιμής σύμφωνα με το παράρτημα 21 του παρόντος Κανονισμού.

Αφαιρέστε τον εύκαμπτο μηχανισμό.

Αυτό ισχύει μόνον για τα συστήματα συγκράτησης τύπου σαγής και για τα συστήματα συγκράτησης όπου το παιδί συγκρατείται από τη ζώνη τριών σημείων ενήλικα και όπου χρησιμοποιείται μηχανισμός ασφαλίσεως, και δεν ισχύει για ιμάντες συγκράτησης που συνδέονται απευθείας με συσπειρωτήρα.

8.1.3.6.3.3. Το επίμηκες επίπεδο που διέρχεται δια μέσω του άξονα του ανδρεικέλου θα βρίσκεται στο μέσο της απόστασης μεταξύ των δύο κατώτερων αγκυρώσεων ζώνης, ωστόσο, θα λαμβάνεται υπόψη το στοιχείο 8.1.3.2.1.3. Στην περίπτωση μαξιλαριών υποστήριξης που πρόκειται να υποβληθούν σε δοκιμή με ανδρείκελο που αντιπροσωπεύει παιδί ηλικίας 10 ετών, το επίμηκες επίπεδο που διέρχεται δια μέσω του άξονα του ανδρεικέλου θα βρίσκεται σε απόσταση 75 ± 5 mm στα αριστερά ή δεξιά σε σχέση με το σημείο που βρίσκεται στο μέσο της απόστασης μεταξύ των δύο κατώτερων αγκυρώσεων της ζώνης.

8.1.3.6.3.4. Στην περίπτωση συστημάτων που απαιτούν τη χρήση πρότυπης ζώνης, ο ιμάντα ώμου δύναται να τοποθετείται στο ανδρείκελο πριν από τη δυναμική δοκιμή με τη χρήση ελαφράς κολλητικής ταινίας επαρκούς πλάτους και μήκους. Στην περίπτωση συστημάτων με μέτωπο προς τα πίσω, η κεφαλή δύναται να συγκρατείται επάνω στο ερεισίνωτο του συστήματος συγκράτησης με ελαφρά κολλητική ταινία επαρκούς μήκους και πλάτους. Στην περίπτωση συστημάτων συγκράτησης με μέτωπο προς τα πίσω, επιτρέπεται η χρήση ελαφράς κολλητικής ταινίας για τη σύνδεση της κεφαλής του ανδρεικέλου με τη ράβδο 100 mm ή το οπίσθιο τμήμα του συστήματος συγκράτησης κατά την επιτάχυνση του ελκήθρου.

8.1.3.7. Κατηγορία ανδρεικέλου προς χρήση

Σύστημα ομάδας 0: δοκιμή με τη χρήση του ανδρεικέλου «νεογνού» και ανδρεικέλου 9 kg·

Σύστημα ομάδας 0+: δοκιμή με τη χρήση του ανδρεικέλου «νεογνού» και ανδρεικέλου 11 kg·

Σύστημα ομάδας Ι: δοκιμές με τη χρήση ανδρεικέλου μάζας 9 kg και 15 kg αντιστοίχως·

Σύστημα ομάδας ΙΙ: δοκιμές με τη χρήση ανδρεικέλου μάζας 15 kg και 22 kg αντιστοίχως·

Σύστημα ομάδας ΙΙΙ: δοκιμές με τη χρήση ανδρεικέλου μάζας 22 kg και 32 kg αντιστοίχως·

8.1.3.7.6. Αν το σύστημα συγκράτησης για παιδιά είναι κατάλληλο για δύο ή περισσότερες ομάδες μάζας, οι δοκιμές θα πραγματοποιούνται χρησιμοποιώντας τα ανδρείκελα μικρότερου και μεγαλύτερου βάρους που προσδιορίζονται ανωτέρω για όλες τις σχετικές ομάδες. Ωστόσο, σε περίπτωση σημαντικής μεταβολής της διάταξης του συστήματος από τη μία ομάδα στην άλλη, επί παραδείγματι όταν μεταβάλλεται η διάταξη ή το μήκος της ζώνης τύπου σαγής, το εργαστήριο που πραγματοποιεί τις δοκιμές δύναται, αν κρίνει κατάλληλη, την προσθήκη δοκιμής με ανδρείκελο μεσαίου βάρους.

8.1.3.7.7. Αν το σύστημα συγκράτησης για παιδιά έχει σχεδιαστεί για δύο ή περισσότερα παιδιά, θα πραγματοποιηθεί μια δοκιμή με το ανδρείκελο μεγαλύτερου βάρους να καταλαμβάνει όλες τις θέσεις του καθίσματος. Θα πραγματοποιηθεί μια δεύτερη δοκιμή με τα ανδρείκελα μικρότερου και μεγαλύτερου βάρους που προσδιορίζονται ανωτέρω. Οι δοκιμές θα πραγματοποιούνται με τη χρήση του καθίσματος δοκιμής όπως εμφαίνεται στην εικόνα 3 του προσαρτήματος 3 του παραρτήματος 6. Το εργαστήριο που θα πραγματοποιεί τη δοκιμή θα προσθέσει, αν το κρίνει κατάλληλο, μια τρίτη δοκιμή με οποιονδήποτε συνδυασμό ανδρεικέλων ή κενών θέσεων καθίσματος.

8.1.4. Συγκράτηση μαξιλαριών υποστήριξης

Τοποθετήστε ένα βαμβακερό ύφασμα στην επιφάνεια του καθίσματος στον πάγκο δοκιμής. Τοποθετήστε το μαξιλάρι υποστήριξης στον πάγκο δοκιμής, τοποθετήστε το τμήμα του κάτω κορμού στο κάθισμα όπως περιγράφεται στην εικόνα 1 του παραρτήματος 22, προσαρμόστε και προσδέστε τη ζώνη ασφαλείας ενήλικα τριών σημείων και ασκήστε φόρτιση σύμφωνα με το παράρτημα 21. Με ένα τμήμα πλέγματος ή παρόμοιου υλικού πλάτους 25 mm προσδεδεμένο γύρω από το μαξιλάρι ασκήστε φόρτιση 250 ± 5 N προς την κατεύθυνση του βέλους A, βλ. εικόνα 2 του παραρτήματος 22, σε ευθεία γραμμή με το κάθισμα του πάγκου δοκιμής.

8.2. Δοκιμές επιμέρους στοιχείων

8.2.1. Πόρπη

Δοκιμή ανοίγματος υπό φόρτιση

8.2.1.1.1. Για την εν λόγω δοκιμή θα χρησιμοποιείται ένα σύστημα συγκράτησης για παιδιά που έχει ήδη υποβληθεί στη δυναμική δοκιμασία που περιγράφεται στο στοιχείο 8.1.3.

8.2.1.1.2. Το σύστημα συγκράτησης για παιδιά θα αφαιρεθεί από την άμαξα δοκιμής ή το όχημα χωρίς να ανοιχθεί η πόρπη. Επί της πόρπης εφαρμόζεται φόρτιση αμέσου έλξεως μέσω του ιμάντα που είναι προσδεδεμένος σε αυτήν ούτως ώστε να εκτεθούν όλοι οι ιμάντες στη φόρτιση των 80/n daN, όπου «n» ο αριθμός των ιμάντων που συνδέονται με την πόρπη όταν βρίσκεται στην ασφαλισμένη θέση, ενώ ο ελάχιστος αριθμός ιμάντων λαμβάνεται ως 2 αν η πόρπη συνδέεται με άκαμπτο τμήμα. Όταν ασκείται η φόρτιση, πρέπει να λαμβάνεται υπόψη η γωνία μεταξύ της πόρπης και του ακάμπτου στελέχους κατά τη διάρκεια της δυναμικής δοκιμής

8.2.1.1.3. Εφαρμόζεται φόρτιση με ταχύτητα 400 ± 20 mm/min στο γεωμετρικό κέντρο του κομβίου χειρισμού του ανοίγματος της πόρπης κατά ένα σταθερό άξονα παράλληλο προς την αρχική θέση της κίνησης του κομβίου· το γεωμετρικό κέντρο εφαρμόζεται στο τμήμα της επιφάνειας της πόρπης στο οποίο θα ασκηθεί η πίεση απασφάλισης. Κατά τη διάρκεια της εφαρμογής της δυνάμεως ανοίγματος, η πόρπη υποστηρίζεται με ένα άκαμπτο υποστήριγμα.

8.2.1.1.4. Η δύναμη ανοίγματος της πόρπης εφαρμόζεται δι' ενός ζυγού με ελατήρια ή δι' ενός άλλου μηχανισμού μετρήσεως, με τον κανονικό τρόπο και διεύθυνση του ανοίγματος. Το σημείο επαφής του συνόλου συσκευών δοκιμής είναι σφαιρικού σχήματος, ακτίνας 2,5 ± 0,1 mm και παρουσιάζει στιλπνή μεταλλική επιφάνεια.

8.2.1.1.5. Η δύναμη ανοίγματος μετρείται και σημειούται κάθε βλάβη της πόρπης.

8.2.1.2. Δοκιμή ανοίγματος υπό μηδενική φόρτιση

8.2.1.2.1. Ένα σύνολο πόρπης που δεν έχει προηγουμένως υποβληθεί σε φόρτιση θα προσαρμόζεται και τοποθετείται υπό συνθήκη «μηδενικής φόρτισης».

8.2.1.2.2. Η μέθοδος μέτρησης της δύναμης ανοίγματος της πόρπης θα είναι ως προδιαγράφεται στα στοιχεία 8.2.1.1.3. και 8.2.1.1.4.

8.2.1.2.3. Θα μετράται η δύναμη ανοίγματος της πόρπης.

8.2.1.3. Δοκιμή αντοχής.

8.2.1.3.1. Για τη δοκιμή αντοχής πρέπει να χρησιμοποιούνται δύο δείγματα. Όλοι οι μηχανισμοί ρυθμίσεως περιλαμβάνονται στη δοκιμή, εκτός εκείνων που είναι απευθείας προσαρμοσμένοι στο σύστημα συγκράτησης για παιδιά.

8.2.1.3.2. Το παράρτημα 20 παρουσιάζει μια τυπική συσκευή για δοκιμή αντοχής πορπών. Η πόρπη τοποθετείται στον άνω στρογγυλό δίσκο (Α) εντός της ανακούφισης. Όλοι οι παρακείμενοι ιμάντες έχουν μήκος τουλάχιστον 250 mm και διάταξη ώστε να αναρτώνται προς τα κάτω από τον άνω δίσκο σε σχέση με τη θέση τους στην πόρπη. Τα ελεύθερα άκρα των ιμάντων περιτυλίσσονται γύρω από τον κάτω στρογγυλό δίσκο (B) έως ότου εξέλθουν από το εσωτερικό άνοιγμα του δίσκου. Όλοι οι ιμάντες πρέπει να είναι κάθετοι μεταξύ Α και Β. Στη συνέχεια, ο στρογγυλός δίσκος σύσφιξης (C) συσφίγγεται ελαφρώς με την κάτω όψη του δίσκου (B), επιτρέποντας κάποια σχετική κίνηση των ιμάντων μεταξύ τους. Με μια μικρή δύναμη στη μηχανή δοκιμής έλξεως, επέρχεται τάνυση και έλξη των ιμάντων μεταξύ των δίσκων (B) και (C) έως ότου ασκηθεί φόρτιση σε όλους τους ιμάντες σύμφωνα με τη διάταξή τους. Κατά τη διάρκεια αυτής της λειτουργίας και της δοκιμής καθαυτής, η πόρπη πρέπει να παραμένει ελεύθερη από τον δίσκο (A) ή οποιαδήποτε τμήματα του δίσκου (A). Στη συνέχεια οι δίσκοι (B) και (C) δράττονται σφικτά μεταξύ τους και η δύναμη έλξης αυξάνεται με εγκάρσια ταχύτητα 100 ± 20 mm/min έως την επίτευξη των απαιτούμενων τιμών.

8.2.2. Μηχανισμός ρυθμίσεως

8.2.2.1. Ευκολία ρυθμίσεως

8.2.2.1.1. Κατά τη διάρκεια της δοκιμής ενός χειροκινήτου μηχανισμού ρυθμίσεως, ο ιμάντας πρέπει να έλκεται από το μηχανισμό κατά κανονικό τρόπο, ώστε να ληφθούν υπόψη οι κανονικές συνθήκες χρησιμοποιήσεως με ταχύτητα 100 ± 20 mm/min, και η μεγίστη δύναμη πρέπει να μετρηθεί με προσέγγιση ακέραιας τιμής Ν, αφού έχουν ελεγχθεί τα πρώτα 25 ± 5 mm ιμάντα.

8.2.2.1.2. Η δοκιμή πραγματοποιείται κατά τις δύο διευθύνσεις της κινήσεως του ιμάντα δια μέσου του μηχανισμού ρυθμίσεως, του ιμάντα οφείλοντος να υποστεί 10 κύκλους προ της μετρήσεως.

8.2.3. Δοκιμή μικροολισθήσεως (βλ. εικόνα 3 του παραρτήματος 5)

8.2.3.1. Τα στοιχεία ή τα συστήματα που θα υποβληθούν στη δοκιμή μικροολισθήσεως θα διατηρηθούν τουλάχιστον για 24 ώρες προ της δοκιμής σε περιβάλλον με θερμοκρασία 20 ± 5 °C και σχετική υγρασία 65 ± 5 %. Η δοκιμή θα διεξαχθεί σε θερμοκρασία μεταξύ 15 και 30 °C.

8.2.3.2. Το ελεύθερο άκρο του ιμάντας θα έχει διάταξη ίδια με εκείνη που χρησιμοποιείται όταν το σύστημα βρίσκεται σε χρήση εντός του οχήματος και δεν θα είναι προσδεδεμένος σε κάποιο τμήμα.

8.2.3.3. Ο μηχανισμός ρυθμίσεως θα τοποθετηθεί σε ένα κάθετο τεμάχιο ιμάντα, στο ένα άκρο του οποίου θα υπάρχει φορτίο 50 ± 0,5 N (οδηγούμενο κατά τρόπο ώστε να αποφευχθεί η αιώρηση του φορτίου και η συστροφή του ιμάντα). Το ελεύθερο άκρο του ιμάντα από τον μηχανισμό ρυθμίσεως θα τοποθετείται καθέτως προς τα επάνω ή προς τα κάτω, όπως ακριβώς είναι στο όχημα. Το άλλο άκρο θα διέρχεται διά μέσω κυλινδρικού μηχανισμού παραμόρφωσης έχοντας τον οριζόντιο άξονά του παράλληλο προς το επίπεδο του τμήματος του ιμάντα που στηρίζει το βάρος, ενώ το τμήμα που διέρχεται δια μέσω του κυλινδρικού μηχανισμού θα είναι οριζόντιο.

8.2.3.4. Το υπό δοκιμή σύστημα θα έχει τέτοια διάταξη ώστε το κέντρο του, στην υψηλότερη θέση στην οποία δύναται να ανυψωθεί, να βρίσκεται σε απόσταση 300 ± 5 mm από τράπεζα στηρίξεως, και το φορτίο των 50 N θα απέχει 100 ± 5 mm από την εν λόγω τράπεζα στηρίξεως.

8.2.3.5. Ο αριθμός των πραγματοποιουμένων κύκλων προ της δοκιμής θα είναι 20 ± 2, και στη συνέχει 1 000± 5 κύκλοι με συχνότητα 30 ± 10 ανά λεπτό, του ολικού πλάτους όντος 300 ± 20 mm, ή ως προσδιορίζεται στο στοιχείο 8.2.5.2.6.2. Το φορτίο των 50 N εφαρμόζεται μόνο κατά τη διάρκεια ενός χρόνου που αντιστοιχεί σε μία μετατόπιση 100 ± 20 mm ανά ημιπερίοδο. Η μικροολίσθηση θα μετράται από τη θέση στο τέλος των 20 κύκλων προ της δοκιμής.

8.2.4. Συσπειρωτήρας

8.2.4.1. Δύναμη επανατυλίξεως

8.2.4.1.1. Οι δυνάμεις επανατυλίξεως μετρούνται επί ενός συνόλου ζώνης ασφαλείας εγκατεστημένου επί ενός ανδρεικέλου όπως στη δοκιμή που περιγράφεται στο σημείο 8.1.3.. Η τάση του ιμάντα μετρείται όσο το δυνατόν πλησιέστερα προς το σημείο επαφής μετά του ανδρεικέλου (αλλά ακριβώς έμπροσθεν του σημείου αυτού), ενώ ο ιμάντας επανατυλίσσεται με μια κατά προσέγγιση ταχύτητα 0,6 m ανά λεπτό.

Αντοχή του μηχανισμού του συσπειρωτήρα

8.2.4.2.1. Ο ιμάντας εκτυλίσσεται και αφίεται να επανατυλιχθεί όσες φορές προδιαγράφεται, με μέγιστο ρυθμό 30 κύκλων ανά λεπτό. Στην περίπτωση των συσπειρωτήρων κατεπειγούσης ασφαλίσεως, μια ισχυρότερη δόνηση που έχει αποτέλεσμα να ασφαλίζει τον συσπειρωτήρα προσδίδεται κάθε 5 κύκλους. Ο ίδιος αριθμός δονήσεων προσδίδεται σε πέντε διαφόρους θέσεις, ήτοι σε 90, 80, 75, 70 και 65 % του ολικού μήκους του προσδεδεμένου στον συσπειρωτήρα ιμάντα. Πάντως, όταν το μήκος αυτό υπερβαίνει τα 900 mm, τα ανωτέρω ποσοστά αναφέρονται στα τελευταία 900 mm ιμάντα που παραμένουν τυλιγμένα επί του συσπειρωτήρα.

8.2.4.3. Ασφάλιση των συσπειρωτήρων κατεπειγούσης ασφαλίσεως

8.2.4.3.1. Ο συσπειρωτήρας δοκιμάζεται όταν παραμένουν τυλιγμένα επί του τυμπάνου του συσπειρωτήρα 300± 3 mm ιμάντα.

8.2.4.3.2. Στην περίπτωση ενός συσπειρωτήρα ενεργοποιούμενου από την κίνηση του ιμάντα, η έκταση πραγματοποιείται κατά τη διεύθυνση κατά την οποία πραγματοποιείται κανονικά, όταν ο συσπειρωτήρας είναι εγκατεστημένος εντός ενός οχήματος.

8.2.4.3.3. Όταν οι συσπειρωτήρες υποβάλλονται στις δοκιμές ευαισθησίας στην επιτάχυνση του οχήματος, οι δοκιμές πραγματοποιούνται με την ανωτέρω αναφερομένη έκταση κατά δύο καθέτους άξονες, οι οποίοι είναι οριζόντιοι, αν ο συσπειρωτήρας είναι εγκατεστημένος εντός ενός οχήματος σύμφωνα με τις εξειδικεύσεις του κατασκευαστή του συστήματος συγκρατήσεως για παιδιά. Όταν αυτή η θέση δεν προσδιορίζεται, η επιφορτισμένη με τη δοκιμή θα αρχή θα προβαίνει σε διαβούλευση με τον κατασκευαστή του συστήματος συγκρατήσεως για παιδιά. Μια από αυτές τις διευθύνσεις δοκιμής πρέπει να επιλέγεται από την τεχνική υπηρεσία που είναι επιφορτισμένη με τις δοκιμές επικυρώσεως, ως παρουσιάζουσα τις πιο αντίξοες συνθήκες λειτουργίας του μηχανισμού ασφαλίσεως.

8.2.4.3.4. Το σύνολο των συσκευών πρέπει να έχει κατασκευασθεί κατά τέτοιο τρόπο ώστε η προδιαγραφομένη επιτάχυνση να επιτυγχάνεται με ένα μέσο ρυθμό αυξήσεως τουλάχιστον 25 g/s (7).

8.2.4.3.5. Για να εξακριβωθεί η πιστότητα στις προδιαγραφές των στοιχείων 7.2.3.2.1.3. and 7.2.3.2.1.4., ο συσπειρωτήρας πρέπει να τοποθετηθεί επί οριζοντίου τράπεζας και η τράπεζα να μεταβάλλει την κλίση της με ρυθμό που δεν υπερβαίνει τις 2Ε ανά δευτερόλεπτο μέχρι τη στιγμή της ασφαλίσεως. Η δοκιμή πρέπει να επαναληφθεί και κατά άλλες διευθύνσεις κατά τρόπο ώστε να εξασφαλισθεί ότι τηρούνται οι προδιαγραφές.

8.2.4.4. Δοκιμή διάβρωσης

8.2.4.4.1. Η δοκιμή διάβρωσης που περιγράφεται στο στοιχείο 8.1.1. ανωτέρω.

8.2.4.5. Δοκιμή αντοχής στη σκόνη

8.2.4.5.1. Ο συσπειρωτήρας εγκαθίσταται σε ένα θάλαμο δοκιμών, όπως υποδεικνύεται στο παράρτημα 3 του παρόντος κανονισμού Θα έχει τον ίδιο προσανατολισμό με τον οποίο είναι εγκατεστημένος στο όχημα. Ο θάλαμος δοκιμών περιέχει σκόνη που ανταποκρίνεται στις προδιαγραφές του στοιχείου 8.2.4.5.2. κατωτέρω. Ο ιμάντας του συσπειρωτήρα εκτυλίσσεται κατά ένα μήκος 500 mm και διατηρείται έτσι εκτός κατά τη διάρκεια 10 πλήρων κύκλων εκτυλίξεως και επανατυλίξεως στους οποίους υπόκειται εντός του ενός ή των δύο λεπτού (ών) που ακολουθεί (θούν) κάθε διαταραχή της σκόνης. Η σκόνη διαταράσσεται με ρυθμό πέντε δευτερολέπτων κάθε 20 λεπτά επί μία περίοδο πέντε ωρών, με τη βοήθεια ξηρού, πεπιεσμένου και απηλλαγμένου ελαίου λιπάνσεως αέρος, σχετικής πιέσεως 5,5± 0,5. bars διερχομένου από μία οπή διαμέτρου 1,5 ± 0,1 mm.

8.2.4.5.2. Η σκόνη που χρησιμοποιείται στη δοκιμή που περιγράφεται στο στοιχείο 8.2.4.5.1. συνίσταται εξ 1 kg περίπου αποξηραμένου χαλαζίου. Η κοκκομετρία πρέπει να είναι η ακόλουθη:

(α) διερχομένη δι' ενός ανοίγματος 150 μm, διαμέτρου του νήματος 104 μm: 99 έως 100 %·

(β) διερχομένη δι' ενός ανοίγματος 105 μm, διαμέτρου του νήματος 64 μm: 76 έως 86 %·

(γ) διερχομένη δι' ενός ανοίγματος 75 μm, διαμέτρου του νήματος 52 μm: 60 έως 70 %·

8.2.5. Στατική δοκιμή για ιμάντες

8.2.5.1. Δοκιμή αντοχής ιμάντα

8.2.5.1.1. Οι δοκιμές πρέπει να πραγματοποιηθούν κάθε φορά επί δύο νέων δειγμάτων ιμάντων, προετοιμασμένων σύμφωνα με μία από τις διατάξεις του στοιχείου 7.2.4.

8.2.5.1.2. Κάθε ιμάντας πρέπει να δράττεται μεταξύ των σιαγόνων μιας μηχανής δοκιμής έλξεως. Οι σιαγόνες πρέπει να είναι σχεδιασμένες κατά τρόπο ώστε να αποφεύγεται μια θραύση του ιμάντα πλησίον ή στο ύψος αυτών. Η ταχύτητα μετατοπίσεως πρέπει να είναι ± 20 mm/min. Το ελεύθερο μήκος του δείγματος μεταξύ των σιαγόνων της μηχανής στην αρχή της δοκιμής πρέπει να είναι 200 ± 40 mm.

8.2.5.1.3. Εν συνεχεία, η τάση αυξάνει ως τη θραύση του ιμάντα και σημειώνεται η φόρτιση θραύσεως.

8.2.5.1.4. Αν ο ιμάντας ολισθαίνει ή σχίζεται στη θέση της μιας των σιαγόνων ή σε απόσταση μικρότερη των 10 mm από μία εξ αυτών, η δοκιμή ακυρώνεται και μία νέα δοκιμή πραγματοποιείται επί ενός άλλου δείγματος.

Τα δύο δείγματα ιμάντων που αναφέρονται στο στοιχείο 3.2.3. θα προσαρμόζονται ως εξής:

8.2.5.2.1. Προσαρμογή στη θερμοκρασία και την υγρασία του περιβάλλοντος

8.2.5.2.1.1. Ο ιμάντας πρέπει να παραμείνει επί 24 ± 1 ώρες εντός ατμοσφαίρας της οποίας η θερμοκρασία είναι 23 ± 5° C και η σχετική υγρασία 50 ± 10 %. Αν η δοκιμή δεν πραγματοποιηθεί ευθύς αμέσως μετά την προετοιμασία, το δείγμα πρέπει να τοποθετηθεί εντός ενός δοχείου ερμητικά κλεισμένου μέχρι την έναρξη της δοκιμής. Η φόρτιση θραύσεως πρέπει να προσδιορισθεί εντός των πέντε λεπτών που ακολουθούν μετά την έξοδό του από την ατμόσφαιρα προετοιμασίας ή από το δοχείο.

8.2.5.2.2. Προετοιμασία στο φως

8.2.5.2.2.1. Εφαρμόζονται οι προδιαγραφές της συστάσεως ISO/105-B02(1978). Ο ιμάντας εκτίθεται στο φως για τον απαραίτητο χρόνο για να επιτευχθεί επί της χρησιμοποιουμένης προτύπου κυανής βαφής αριθ. 7 αντίθεση ίση προς τον αριθμό 4 της κλίμακος του τεφρόχρου.

8.2.5.2.2.2. Μετά την έκθεση ο ιμάντας πρέπει να παραμείνει επί τουλάχιστον 24 ώρες εντός ατμοσφαίρας της οποίας η θερμοκρασία είναι 23Ε ± 5° C και η σχετική υγρασία 50 ± 10 %. Η φόρτιση θραύσεως πρέπει να προσδιορισθεί εντός των πέντε λεπτών που ακολουθούν την έξοδο του δείγματος από το χώρο προετοιμασίας.

8.2.5.2.3. Προετοιμασία στο ψύχος

8.2.5.2.3.1. Ο ιμάντας πρέπει να παραμείνει επί τουλάχιστον 24 ώρες εντός ατμοσφαίρας της οποίας η θερμοκρασία είναι 23 ± 5° C και η σχετική υγρασία 50 ± 10 %.

8.2.5.2.3.2. Εν συνεχεία ο ιμάντας τοποθετείται για 90 ± 5 λεπτά σε μία επίπεδη επιφάνεια εντός ενός ψυχρού θαλάμου στον οποίο η θερμοκρασία του αέρος είναι 30 ± 5° C. Κατόπιν διπλούται και ο διπλωθείς ιμάντας φορτίζεται με μία μάζα 2 ± 0,2 kg ψυχρανθείσα εκ των προτέρων στους 30 ± 5° C. Αφού ο ιμάντας παραμείνει υπό φορτίο επί 30 ± 5 λεπτά εντός του ιδίου αυτού ψυχρού θαλάμου, αφαιρείται η μάζα και μετρείται η φόρτιση θραύσεως εντός των πέντε λεπτών που ακολουθούν την έξοδο του ιμάντα από τον ψυχρό θάλαμο.

8.2.5.2.4. Προετοιμασία στη θερμότητα

8.2.5.2.4.1. Ο ιμάντας πρέπει να παραμείνει επί 180± 10 λεπτά εντός ατμοσφαίρας της οποίας η θερμοκρασία είναι 60 ± 5° C και η σχετική υγρασία 65 ± 5 %.

8.2.5.2.4.2. Η φόρτιση θραύσεως πρέπει να προσδιορισθεί εντός των πέντε λεπτών που ακολουθούν την έξοδο του δείγματος από το θερμαινόμενο ερμάριο.

8.2.5.2.5. Έκθεση στο ύδωρ

8.2.5.2.5.1. Ο ιμάντας πρέπει να παραμείνει καθ' ολοκληρία εμβαπτισμένος επί 180 ± 10 λεπτά εντός απεσταγμένου ύδατος σε θερμοκρασία 20 ± 5° C, στο οποίο έχουν προστεθεί ίχνη διαβρεκτικού. Είναι δυνατόν να χρησιμοποιηθεί οιοδήποτε διαβρεκτικό που αρμόζει στην εξεταζόμενη ίνα.

8.2.5.2.5.2. Η φόρτιση θραύσεως πρέπει να προσδιορισθεί εντός των πέντε λεπτών που ακολουθούν την έξοδο του ιμάντα εκ του ύδατος.

8.2.5.2.6. Προετοιμασία στη φθορά δια τριβής

8.2.5.2.6.1. Τα στοιχεία ή τα συστήματα που θα υποβληθούν στη δοκιμή φθοράς δια της τριβής θα διατηρηθούν τουλάχιστον για 24 ώρες προ της δοκιμής σε περιβάλλον με θερμοκρασία 23Ε ± 5 °C και σχετική υγρασία 50 ± 10 %. Η διαδικασία φθοράς δια τριβής πραγματοποιείται σε μία θερμοκρασία περιβάλλοντος περιλαμβανομένη μεταξύ 15 και 30° C.

8.2.5.2.6.2. Στον πίνακα που ακολουθεί παρατίθενται οι γενικές συνθήκες για κάθε δοκιμή:

Φόρτιση (N) Κύκλοι ανά λεπτο Αριθμός κύκλων Διαδικασία τύπου 1 10 ± 0,1 30 ± 10 1 000 ± 5 Διαδικασία τύπου 2 5 ± 0,05 30 ± 10 5 000 ± 5

Στις περιπτώσεις που υφίσταται ανεπαρκές μήκος ιμάντα για δοκιμή μετατόπισης πλέον των 300 mm, η δοκιμή δύναται να πραγματοποιείται επί μικρότερου μήκους τουλάχιστον 100 mm.

8.2.5.2.6.3. Ειδικές συνθήκες των διαδικασιών φθοράς δια τριβής

8.2.5.2.6.3.1. Διαδικασία τύπου 1: για τις περιπτώσεις κατά τις οποίες ο ιμάντας διέρχεται δια μέσου ενός μηχανισμού ρυθμίσεως. Η φόρτιση των 10 N εφαρμόζεται κατακορύφως κατά ένα συνεχή τρόπο επί του ενός ιμάντα. Ο άλλος ιμάντας είναι οριζόντιος και συνδέεται με ένα μηχανισμό κινούντα το πλέγμα με μία παλινδρομική κίνηση. Ο μηχανισμός ρυθμίσεως είναι τοποθετημένος κατά τρόπο ώστε το οριζόντιο τμήμα του ιμάντα να παραμένει τεταμένο (βλ. παράρτημα 5 εικόνα 1).

8.2.5.2.6.3.2. Διαδικασία τύπου 2: για τις περιπτώσεις κατά τις οποίες ο ιμάντας αλλάζει διεύθυνση διερχόμενος από ένα άκαμπτο τμήμα. Οι γωνίες των δύο τμημάτων του ιμάντα πρέπει να είναι σύμφωνες με την εικόνα 2 του παραρτήματος 5. Η φόρτιση των 5 N εφαρμόζεται κατά συνεχή τρόπο. Στις περιπτώσεις όπου ο ιμάντας αλλάζει διεύθυνση περισσότερες από μία φορές διερχέμονες από άκαμπτο τμήμα, δύναται να αυξηθεί η φόρτιση των 5 N ούτως ώστε να επιτευχθεί η επιθυμητή μετατόπιση του ιμάντα των 300 mm δια μέσω του άκαμπτου τμήματος.

8.2.6. Μηχανισμοί ασφαλίσεως

8.2.6.1. Μηχανισμοί κλάσης Α.

Το σύστημα συγκρατήσεως για παιδιά και το μεγαλύτερο ανδρείκελο για το οποίο προορίζεται το σύστημα συγκρατήσεως θα τοποθετηθούν όπως παρουσιάζεται στην εικόνα 5 κατωτέρω. Το πλέγμα θα είναι σύμφωνο με τις εξειδικεύσεις του παραρτήματος 13 του παρόντος Κανονισμού. Θα εφαρμοστεί πλήρως η αφάλιση και θα τοποθετηθεί ένδειξη στη ζώνη στο σημείο όπου αυτή εισέρχεται στην ασφάλιση. Τα όργανα μέτρησης της δύναμης θα προσαρτηθούν στη ζώνη μέσω δακτυλίου σχήματος D, και θα ασκηθεί για διάρκεια τουλάχιστον ενός δευτερολέπτου δύναμη ίση με τη διπλάσια (± 5 %) μάζα του βαρύτερου ανδρεικέλου της ομάδας I. Η κατώτερη θέση θα χρησιμοποιηθεί για τις ασφαλίσεις στη θέση Α και η άνω θέση για ασφαλίσεις στη θέση Β. Η δύναμη θα ασκηθεί για 9 επιπλέον φορές. Θα τοποθετηθεί μια επιπλέον ένδειξη στη ζώνη στο σημείο όπου εισέρχεται στην ασφάλιση και θα μετρηθεί η απόσταση μεταξύ των δύο ενδείξεων. Κατά τη διάρκεια της δοκιμής ο συσπειρωτήρας πρέπει να είναι απασφαλισμένος.

8.2.6.2. Μηχανισμοί κλάσης Β

Το σύστημα συγκρατήσεως για παιδιά θα στερεωθεί σταθερά και το πλέγμα, όπως καθορίζεται στο παράρτημα 13 του παρόντος Κανονισμού, θα διέλθει από την ασφάλιση και το πλαίσιο ακολουθώντας την περιγραφόμενη στις οδηγίες του κατασκευαστή δρομολόγηση. Η ζώνη θα διέλθει από τον εξοπλισμό δοκιμής όπως περιγράφεται στην εικόνα 6 κατωτέρω και θα προσαρτηθεί σε μάζα 5,25 ± 0,05 kg. Θα υφίσταται ελεύθερο μήκος 650 ± 40 mm του πλέγματος μεταξύ της μάζας και του σημείου όπου το πλέγμα εξέρχεται από το πλαίσιο. Θα εφαρμοστεί πλήρως η αφάλιση και θα τοποθετηθεί ένδειξη στη ζώνη στο σημείο όπου αυτή εισέρχεται στην ασφάλιση. Η μάζα θα ανυψωθεί και θα απελευθερωθεί ούτως ώστε να πραγματοποιήσει ελεύθερη πτώση διαγράφοντας απόσταση 25 ± 1 mm. Η εν λόγω διαδικασία θα επαναληφθεί 100 φορές ± 2 με συχνότητα 60 ± 2 κύκλων/λεπτό, για λόγους προσομοίωσης της απότομης εκτίναξης του συστήματος συγκρατήσεως για παιδιά εντός του οχήματος. Θα τοποθετηθεί μια επιπλέον ένδειξη στη ζώνη στο σημείο όπου εισέρχεται στην ασφάλιση και θα μετρηθεί η απόσταση μεταξύ των δύο ενδείξεων. Ο μηχανισμός ασφαλίσεως πρέπει να καλύπτει το πλήρες πλάτος του πλέγματος σε κατάσταση εγκατάστασης ενώ είναι εγκατεστημένο το ανδρείκελο 15 kg. Η εν λόγω δοκιμή θα πραγματοποιηθεί χρησιμοποιώντας γωνίες πλέγματος ίδιες με εκείνες που δημιουργούνται κατά την κανονική χρήση. Το ελεύθερο άκρο του τμήματος της ζώνης του υπογαστρίου θα είναι σταθερό. Η δοκιμή θα πραγματοποιηθεί με το σύστημα συγκρατήσεως για παιδιά σταθερά προσαρτημένο στον πάγκο δοκιμής που χρησιμοποιείται κατά τη δοκιμή ανατροπής ή τη δυναμική δοκιμή. Ο ιμάντας φόρτωσης μπορεί να προσαρτηθεί στην προσομοιούμενη πόρπη.

8.2.7. Δοκιμή προετοιμασίας για μηχανισμούς ρυθμίσεως που προσαρμόζονται απευθείας στο σύστημα συγκρατήσεως για παιδιά

Εγκαταστήστε το μεγαλύτερο ανδρείκελο για το οποίο προορίζεται το σύστημα συγκρατήσεως για παιδιά, όπως και για τη δυναμική δοκιμή, περιλαμβάνοντας την τυπική χαλάρωση που προσδιορίζεται στο στοιχείο 8.1.3.6. Σημειώστε μια γραμμή αναφοράς στο πλέγμα στο σημείο όπου το ελεύθερο άκρος του πλέγματος εισέρχεται στον μηχανισμό ρυθμίσεως.

Αφαιρέστε το ανδρείκελο και τοποθετήστε το σύστημα συγκρατήσεως στην εξάρτηση προετοιμασίας που εμφαίνεται στην εικόνα 1 του παραρτήματος 19.

Το πλέγμα πρέπει να υποστεί κύκλους για συνολική απόσταση τουλάχιστον 150 mm δια μέσω του μηχανισμού ρυθμίσεως. Αυτή η κίνηση θα είναι τέτοια ώστε τουλάχιστον μήκος 100 mm του πλέγματος από την πλευρά της γραμμής αναφοράς προς το ελεύθερο άκρο του πλέγματος και την υπόλοιπη απόσταση κίνησης (περίπου 50 mm) από την πλευρά της ολοκληρωμένης ζώνης τύπου σαγής της γαρμμής αναφροάς να μετακινείται μέσω του μηχανισμού ρυθμίσεως.

Αν το μήκος του πλέγματος από τη γραμμή αναφοράς έως το ελεύθερο άκρο του πλέγματος είναι ανεπαρκές για την ως άνω περιγραφόμενη κίνηση, η απόσταση 150 mm μετακίνησης μέσω του μηχανισμού ρυθμίσεως θα είναι από τη θέση πλήρους έκτασης της ζώνης τύπου σαγής.

Η συχνότητα των κύκλων θα είναι 10 ± 1 κύκλοι/λεπτό, με ταχύτητα 150 ± 10 mm/sec στο «Β».

Δοκιμή θερμοκρασίας

8.2.8.1. Τα εξαρτήματα που προσδιορίζονται στο στοιχείο 7.1.5.1. θα εκτεθούν σε περιβάλλον επάνω από επιφάνεια ύδατος σε κλειστό χώρο, με θερμοκρασία του εν λόγω περιβάλλοντος όχι μικρότερη από 80 °C, γι